**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Απριλίου 2025, ημέρα Τρίτη και ώρα 10.05΄, στην Αίθουσα Γερουσίας του Μεγάρου της Βουλής,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Φωτεινής Αραμπατζή, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Τουρισμού «Κύρωση της Συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου».

Στη συνεδρίαση παρέστησαν η Υφυπουργός Τουρισμού, κυρία Άννα Καραμανλή, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα-Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Σπυριδάκη Αικατερίνη (Κατερίνα), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κατσώτης Χρήστος, Λαμπρούλης Γεώργιος, Μεταξάς Βασίλειος Κωνσταντίνος, Ασημακοπούλου Σοφία-Χάιδω Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Τζάκρη Θεοδώρα και Χουρδάκης Μιχαήλ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Κυρίες και κύριοι συνάδελφοι, καλημέρα και καλό μήνα.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Κύρωση της Συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου».

 Στη συνεδρίαση παρίσταται η Υφυπουργός Τουρισμού, κυρία Άννα Καραμανλή, την οποία την συγχαίρουμε και για την πρόσφατη ανάληψη των καθηκόντων της.

Ξεκινάμε δίνοντας το λόγο στον Εισηγητή της Πλειοψηφίας, τον κ. Παπά. Κύριε Παπά, έχετε το λόγο για δέκα λεπτά.

**ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής της Πλειοψηφίας):** Σας ευχαριστώ, κυρία Πρόεδρε. Κυρία Υπουργέ, καταρχήν, να σας συγχαρούμε για τα νέα καθήκοντά σας. Κυρίες και κύριοι συνάδελφοι, σήμερα καλούμαστε στο πλαίσιο της αρμόδιας Επιτροπής να ξεκινήσουμε τη συζήτηση ενός σχεδίου νόμου που σκοπό και αντικείμενό του έχει Κύρωση της Συμφωνίας που υπογράφηκε στην Αθήνα στις 3 Ιουνίου 2021, προκειμένου αυτή να τεθεί σε ισχύ και η οποία αφορά τη διμερή συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου.

Πρόκειται για μία διμερή συμφωνία που έχει ως στόχο την εμβάθυνση της συνεργασίας μεταξύ των δύο χωρών σε βασικά πεδία του τουρισμού με τρόπο οργανωμένο, θεσμικά κατοχυρωμένο και αμοιβαία επωφελή. Παραθέτοντας, λοιπόν, κατά άρθρο το περιεχόμενο της εν λόγω Συμφωνίας, αυτή περιλαμβάνει ειδικότερα τα εξής.

Στα άρθρα 1 και 2 καθορίζεται το αντικείμενο και το εύρος εφαρμογής της συμφωνίας, που αφορά, τόσο τον δημόσιο όσο και τον ιδιωτικό τομέα του τουρισμού.

Στο άρθρο 3 θεσπίζεται η θεσμική συνεργασία μεταξύ των Υπουργείων Τουρισμού και των δύο χωρών, με δυνατότητα δημιουργίας μεικτών επιτροπών.

Στο άρθρο 4 προβλέπεται η ανταλλαγή τεχνογνωσίας, στατιστικών στοιχείων, πληροφοριών και εκπαιδευτικών προγραμμάτων.

Στο άρθρο 5 ενθαρρύνονται οι επενδύσεις και οι επιχειρηματικές πρωτοβουλίες στον τομέα του τουρισμού.

Στο άρθρο 6 προβλέπεται η συνεργασία σε τουριστική προβολή και η συμμετοχή μεταξύ άλλων σε διεθνείς εκθέσεις και εκδηλώσεις.

Στο άρθρο 7 η Ελλάδα και ο Άγιος Μαρίνος δεσμεύονται για κοινή συνεργασία με διεθνείς τουριστικούς οργανισμούς και σχήματα.

Ενώ τέλος με το άρθρο 8 έως 12, ρυθμίζονται τα διαδικαστικά ζητήματα που αφορούν τα σημεία επαφής, την επίλυση διαφορών, την έναρξη ισχύος και τη διάρκεια της συμφωνίας.

Με βάση λοιπόν όλα τα ανωτέρω, προκύπτει ότι η εν λόγω συμφωνία κινείται κυρίως σε τρία βασικά επίπεδα συνεργασίας. Πρώτον, στο θεσμικό με ανταλλαγή καλών πρακτικών, πολιτικών και εργαλείων τουριστικής ανάπτυξης. Δεύτερον, στο επενδυτικό με στόχο την ενίσχυση της επιχειρηματικότητας και των τουριστικών υποδομών. Και τρίτον, στο προωθητικό με κοινή συμμετοχή σε διεθνείς δράσεις προβολής και μάρκετινγκ.

Η Συμφωνία αποτελεί ένα εργαλείο ενίσχυσης της εξωστρέφειας και της διεθνούς συνεργασίας σε έναν κρίσιμο τομέα στρατηγικής σημασίας για την ελληνική οικονομία που είναι ο τουρισμός.

Κυρίες και κύριοι συνάδελφοι, η σύναψη και η Κύρωση τέτοιων συμφωνιών αναβαθμίζει θεσμικά το επίπεδο των διεθνών μας σχέσεων στον τουρισμό, ενισχύει το εξωστρεφές προφίλ της χώρας μας και ενθαρρύνει την ουσιαστική συνεργασία ακόμα και με μικρότερα κράτη, όπως ο Άγιος Μαρίνος, που όμως διαθέτουν εξειδικευμένη προσέγγιση και τεχνογνωσία σε ιδιαίτερες μορφές τουρισμού, όπως στην προκειμένη περίπτωση του πολιτιστικού τουρισμού.

Η σημασία αυτής της κύρωσης δεν είναι μόνο νομική. Είναι πρωτίστως πολιτική και οικονομική. Η Ελλάδα επιδιώκει να αναδείξει τον ρόλο της ως κόμβος διεθνών συνεργασιών στον τουρισμό, αναζητώντας συμμαχίες και αλλαγές που ενισχύουν τη βιωσιμότητα, την ποιότητα και τη διαφοροποίηση του τουριστικού μας προϊόντος.

Αυτό το νομοσχέδιο εντάσσεται στο ευρύτερο πλαίσιο της κυβερνητικής πολιτικής για τον τουρισμό. Μια πολιτική που δεν περιορίζεται μόνο στην αύξηση αφίξεων, αλλά επενδύει στην ποιότητα, στην εμπειρία, στις υποδομές και στην επανατοποθέτηση της Ελλάδας ως προορισμός τεσσάρων εποχών. Και γι’ αυτό ακριβώς το λόγο, τέτοιου είδους συμφωνίες αποκτούν ιδιαίτερη βαρύτητα. Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ευχαριστούμε τον κύριο Παπά και για την ακρίβεια στο χρόνο της ομιλίας του.

Τον λόγο έχει η Εισηγήτρια της Μειοψηφίας, κυρία Αικατερίνη Σπυριδάκη. Έχετε το λόγο για δέκα λεπτά, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Εισηγήτρια της Μειοψηφίας):** Ευχαριστώ, κυρία Πρόεδρε. Κυρία Υφυπουργέ, κυρίες και κύριοι συνάδελφοι, αφού ευχηθώ κι εγώ καλή πορεία στα νέα σας καθήκοντα θα μπω κατευθείαν στην Κύρωση.

Κυρίες και κύριοι συνάδελφοι, σήμερα, συζητάμε μια Κύρωση Συμφωνίας που μπορεί να μη μονοπωλήσει πρωτοσέλιδα, αλλά είναι σίγουρα μια κίνηση που μπορεί να προσφέρει ευκαιρίες για τον τουρισμό μας. Η Συμφωνία με τον Άγιο Μαρίνο με συνεργασία στον τουριστικό τομέα είναι μία από αυτές τις επιλογές που έχουν σίγουρα ένα θετικό πρόσημο. Όμως τα επί Κύρωσης της Συμφωνίας δεν πρέπει να μένουν στη θεωρία, αλλά να ανοίγουν δρόμους για ουσιαστική και έμπρακτη συνεργασία. Η Ελλάδα και Άγιος Μαρίνος, δυο χώρες με ισχυρό πολιτιστικό αποτύπωμα, με ιδιαίτερο τουριστικό χαρακτήρα, μπορεί να ενώσουν δυνάμεις. Όχι ότι θα αυξηθεί θεαματικά ο αριθμός των επισκεπτών από τη μία χώρα στην άλλη, αλλά γιατί μπορούμε να μάθουμε ο ένας από τον άλλο, να ανταλλάξουμε καλές πρακτικές, να συνεργαστούμε σε θέματα εκπαίδευσης, βιωσιμότητας και πολιτιστικής προβολής. Η Ελλάδα έχει τη γνώση στη διαχείριση μαζικών ροών. Ο Άγιος Μαρίνος, αντίστοιχα, μπορεί να μας διδάξει πώς ενισχύεται η τουριστική ταυτότητα σε μικρότερη κλίμακα.

Μιλάμε, λοιπόν, για μια Συμφωνία που πιάνει το σφυγμό του σύγχρονου τουρισμού. Βιωσιμότητα, ανθεκτικότητα, εξειδίκευση. Και αν κάτι χρειάζεται ο ελληνικός τουρισμός σήμερα, εκτός από στρατηγικό σχεδιασμό προφανώς, είναι ρυθμιστικό πλαίσιο και υποδομές. Είναι η ενίσχυση των τοπικών τουριστικών επιχειρήσεων, η επένδυση στη γνώση και η δυνατότητα δικτύωσης πέρα από μεγάλες μαζικές αγορές. Το μήνυμα είναι σαφές. Δεν υποτιμούμε καμία συνεργασία. Αντιθέτως, επενδύουμε σε αυτές, γιατί ο τουρισμός δεν είναι μόνο αριθμοί και έσοδα. Είναι πολιτισμός, είναι παιδεία, είναι ήπια ισχύ μιας χώρας. Και αυτή η Συμφωνία ας πούμε ότι μπορεί να είναι ένα βήμα προς τα εκεί.

Κυρίες και κύριοι συνάδελφοι, εδώ θα ήθελα να σταθώ λίγο περισσότερο και να κατανοήσουμε τι ακριβώς συμβαίνει σήμερα όμως στον ελληνικό τουρισμό.Γιατί, ναι, η εικόνα στην επιφάνεια δείχνει προοπτική, δείχνει δυναμική, δείχνει πρόοδο, δείχνει επιτυχία. Αλλά ας δούμε όμως πίσω από τα φώτα των ρεκόρ, γιατί πίσω από τους πανηγυρισμούς τα νούμερα των ρεκόρ που πράγματι άγγιξαν φέτος τα 30 εκατομμύρια αφίξεις και 21,7 δισεκατομμύρια ευρώ έσοδα υπάρχει ένα παράδοξο. Ένα παράδοξο που δεν μπορούμε πια να αγνοούμε. Έχουμε αυξημένες αφίξεις, αλλά συνάμα μείωση της μέσης κατά κεφαλήν δαπάνης. Από το 2022 παρατηρείται μια σταθερή φθίνουσα πορεία με την μέση δαπάνη να πέφτει φέτος κατά 5,1%. Αυτό είναι κρίσιμο, γιατί δεν αρκεί να μάθουμε πώς ήρθαν, αλλά πρέπει να βλέπουμε τι άφησαν πίσω τους. Αυτό είναι ένα ηχηρό καμπανάκι ότι το μοντέλο ΄΄Σπάμε τα ρεκόρ των αφίξεων΄΄ δεν μπορεί να μας πάει μακριά. Χρειαζόμαστε μια αλλαγή παραδείγματος. Να περάσουμε από τη λογική της ποσότητας στη λογική της ποιότητας. Δεν χρειαζόμαστε απλώς περισσότερους επισκέπτες, χρειαζόμαστε ποιοτικότερους και καλύτερους επισκέπτες. Χρειαζόμαστε επισκέπτες που αξίζουν τους μοναδικούς προορισμούς μας, πιο απαιτητικούς, πιο συνειδητοποιημένους, με μεγαλύτερη αγοραστική δύναμη, υψηλότερες προσδοκίες και σεβασμό.

Κυρίες και κύριοι συνάδελφοι, ακόμη πιο ανησυχητικά είναι τα στοιχεία, αν εξετάσουμε την ανταποδοτικότητα του τουρισμού στις τοπικές κοινωνίες. Πόσα από τα έσοδα που φτάνουν στη χώρα μας φτάνουν πράγματι στις τοπικές κοινωνίες, στους κατοίκους, στον μικρό επαγγελματία, στον εργαζόμενο; Ποιο είναι το αποτύπωμα του τουρισμού στη χώρα μας; Ποιο είναι το αποτύπωμα του τουρισμού στη ζωή τους; Ποια είναι η θεσμική και υλική υποστήριξη που παρέχει η πολιτεία στις περιοχές που σηκώνουν τον τουρισμό της χώρας στους ώμους τους; Γι’ αυτό τέτοιες Συμφωνίες, όπως με τον Άγιο Μαρίνο, δεν πρέπει να αντιμετωπίζονται ως απλές διπλωματικές κινήσεις. Είναι ευκαιρίες. Ευκαιρίες να έρθουν σε επαφή νέες αγορές με το κοινό, αλλά αυτό πρέπει να γίνεται με στρατηγική και στόχευση. Γι’ αυτό και αυτή τη στιγμή θα ήταν πολύ χρήσιμο να ακούσουμε από την Υφυπουργό, ποιο είναι το πλάνο, ποια είναι η προσδοκία από αυτή τη συνεργασία, πώς και γιατί προέκυψε η ανάγκη για αυτή τη Συμφωνία και φυσικά, ποιο είναι το προφίλ αυτής της αγοράς, ποια είναι αγοραστική της δύναμη και τι ψάχνουν οι επισκέπτες αυτοί. Γιατί αν θέλουμε να προσελκύσουμε ποιοτικότερο τουρισμό, πρέπει και το προϊόν που προσφέρουμε να είναι ανταγωνιστικό, υψηλής αξίας και διαφοροποιημένο. Δεν αρκεί να λέμε ότι είμαστε μοναδικοί. Πρέπει να το αποδεικνύουμε κιόλας. Για να το πετύχουμε όμως αυτό, υπάρχουν προϋποθέσεις και πρώτα απ’ όλα υποδομές. Από τα αεροδρόμια και τα λιμάνια μέχρι το οδικό δίκτυο και τις δομές υγείας.

Ας δούμε ένα πρόσφατο παράδειγμα που έφερε στην επιφάνεια την ανεπάρκεια της ανταποδοτικότητας, τη Σαντορίνη, ένα νησί που μόνο του συνεισφέρει στο 2,5% του ΑΕΠ, σχεδόν 6 δισεκατομμύρια ευρώ στη χώρα. Και όμως μέχρι πρόσφατα δεν είχε ούτε επαρκές λιμάνι, ούτε ολοκληρωμένο σχέδιο υποδομών. Το λιμάνι του Αθηνιού λειτουργεί από το 1972, ενώ η ανάγκη για νέο λιμάνι είχε τεθεί από τα τέλη του 19ου αιώνα και ακόμα είμαστε στα λόγια.

Παράλληλα η άναρχη δόμηση και η λειψυδρία προσθέτουν επιπλέον πίεση σε ένα νησί που ήδη έχει φτάσει στα όριά του. Και βέβαια δεν μπορούμε να μιλάμε για τουρισμό χωρίς να μιλάμε για τους ανθρώπους που το επανδρώνουν.

Το νούμερο των κενών θέσεων στο τουριστικό και επισιτιστικό κλάδο ξεπερνά τις 80.000 ενώ οι επαναπροσλήψεις έχουν πέσει κατά 10% σε σχέση με πέρσι. Ποιος θα υποδεχτεί τον επισκέπτη;

Ποιος θα δώσει την εμπειρία της αυθεντικής ελληνικής φιλοξενίας; Ας παραδεχθούμε το εξής: ο τουρισμός είναι οι άνθρωποι του, είναι η κουλτούρα της αυθεντικής ελληνικής φιλοξενίας με εμπειρία και ένα brand, την ποιότητα των οποίων δεν πρέπει να διαπραγματευτούμε. Αυτή τη στιγμή αν δεν επενδύσουμε σωστά στο ανθρώπινο κεφάλαιο, στο προσωπικό τότε είναι σαν να «χτίζουμε παλάτια στην άμμο».

Τώρα ερχόμαστε στο πιο κρίσιμο ερώτημα, πώς θα αυξήσουμε τη μέση …… δαπάνη των επισκεπτών μας; Πώς θα προσελκύσουμε αυτούς τους επισκέπτες; Η απάντηση σίγουρα δεν είναι κανένα μυστήριο, είναι απλώς πολυεπίπεδη και σωρευτική. Ξεκινήσαμε με τις υποδομές, κομβικό ρόλο διαδραματίζει και η εκπαίδευση, η κατάρτιση, η επανακατάρτιση και αναβάθμιση των δεξιοτήτων, αλλά αυτά δεν γίνονται ούτε με ευχές ούτε με αποσπασματικά μέτρα ούτε φυσικά και με ευρωπαϊκά χρήματα, δεκάδες εκατομμύρια για την ακρίβεια, τα οποία δόθηκαν με έναν τρόπο που δεν διασφαλίζει την αύξηση της προστιθέμενης αξίας του τουριστικού μας προϊόντος και των υπηρεσιών μας. Δεν μπορούμε να μιλάμε για τουριστική εκπαίδευση, όταν η Α.Σ.Τ.Ε αντιμετωπίζουν προβλήματα στέγασης με ανεπαρκείς αίθουσες διδασκαλίας και ελλείψεις σε μόνιμο εκπαιδευτικό προσωπικό. Δεν μπορείς να συζητάς για επαγγελματισμό, όταν η ΣΑΕΚ Τουρισμού δεν έχουν ούτε τα βασικά εργαστήρια, εξοπλισμό, σταθερό εκπαιδευτικό δυναμικό. Πώς να εμπνεύσουμε νέους ανθρώπους να ενταχθούν στον τουρισμό, όταν η εικόνα που τους μεταδίδουν είναι αυτή της υποτιμημένη και ταλαιπωρημένης πραγματικότητας και η προοπτική του κλάδου και η αίγλη του όταν το συναρμόδιο Υπουργείο Εργασίας εμπαίζει τους ξενοδοχοϋπαλλήλους. Επίδομα ανεργίας σε μνημονιακά επίπεδα, μη επαναφορά του εφάπαξ εικοσαετίας, μη υπαγωγή των γυναικών εποχικά εργαζομένων στο επίδομα μητρότητας, ποια είναι η αναγνώριση της πολιτείας προς το έργο τους;

Κυρίες και κύριοι συνάδελφοι, επένδυση στο ανθρώπινο δυναμικό σημαίνει σοβαρή στρατηγική, όχι έναν περιφερόμενο θίασο για τον τουρισμό. Αν θέλουμε όντως να αλλάξει αυτή η εικόνα, χρειάζεται δουλειά σε βάθος, με κίνητρα, με προοπτική, με αξιολόγηση και ευκαιρίες για εξέλιξη, με πραγματική επένδυση, όχι μόνο οικονομική αλλά και πολιτική, γιατί όταν βλέπουμε τις επιχειρήσεις να στρέφονται ολοένα και περισσότερο σε μετακλητούς υπαλλήλους, τότε αυτό είναι ένα «καμπανάκι», είναι ένα δείγμα ενός συστήματος που δεν προσφέρει πια ελκυστικές συνθήκες για τους ανθρώπους. Αυτό δεν είναι απλώς ένα κοινωνικό ζήτημα, είναι ζήτημα ποιότητας. Γιατί δεν γίνεται να μιλάς για αναβάθμιση των υπηρεσιών φιλοξενίας, όταν δεν έχεις ανθρώπους να τις προσφέρουν με πάθος, με γνώση, με αξιοπρέπεια. Αυτό είναι ένας κανόνας τον οποίο δεν πρέπει να ξεχνάμε, γιατί όλα χτίζονται από κάτω προς τα πάνω, αν θέλουμε να έχουν διάρκεια. Επίσης και το ίδιο το τουριστικό προϊόν χρειάζεται ανανέωση. Δεν γίνεται να προσφέρουμε το ίδιο πακέτο που προσφέραμε πριν από 30 χρόνια και να περιμένουμε διαφορετικά αποτελέσματα. Πρέπει να επενδύσουμε σε ολοκληρωμένα θεματικά προϊόντα γαστρονομία, καταδυτικός τουρισμός …….. ,να στηρίξουμε τις μικρές επιχειρήσεις, τα Boutique Hotel, να φέρουμε το αυθεντικό, το τοπικό, το ιδιαίτερο. Να ενισχύσουμε επιτέλους τη σύνδεση του πρωτογενούς τομέα με τον τουρισμό, γιατί ο επισκέπτης που ξοδεύει περισσότερο δεν θέλει μια τουριστική βιτρίνα, θέλει εμπειρία, θέλει γνησιότητα, τοπική ταυτότητα, πολιτισμό.

Κυρίες και κύριοι συνάδελφοι, κλείνοντας θέλω να πω κάτι που για μένα είναι καθοριστικό. Ο τουρισμός μας δεν είναι απλώς ένας ισχυρός οικονομικός κλάδος, θα έπρεπε να είναι εργαλείο ανάπτυξης και καταλύτης μεταμόρφωσης. Μπορεί και πρέπει να λειτουργήσει ως γέφυρα ανάμεσα στο χθες και στο αύριο, να ενώνει την παράδοση με την τεχνολογία, την οικολογία με την οικονομία, την καινοτομία με τη φιλοξενία, τον πολιτισμό μας με την κοινωνική ένταξη. Αυτό όμως δεν γίνεται με αποσπασματικά μέτρα ή με μια πολιτεία που λειτουργεί χωρίς σχέδιο. Γίνεται μόνο μέσα από ουσιαστική συνέργεια με Δήμους, Περιφέρεια, Πανεπιστήμια, Επιμελητήρια, παραγωγικές δυνάμεις της χώρας, τουριστικές επιχειρήσεις, επαγγελματίες, τους ίδιους τους πολίτες και κυρίως με τη νέα γενιά στο επίκεντρο. Αυτό που χρειαζόμαστε είναι ένα νέο κοινωνικό αναπτυξιακό συμβόλαιο για τον τουρισμό με διάρκεια, με θεσμική σοβαρότητα, με πολιτικό θάρρος και όραμα, γιατί ο ποιοτικός τουρισμός δεν είναι πολυτέλεια, είναι επιλογή και αυτή η επιλογή είναι που θα καθορίσει το μέλλον μας, ένα μέλλον που δεν θα μετριέται μόνο σε αφίξεις και έσοδα αλλά σε αξία, βιωσιμότητα και δικαιοσύνη για όλους και για όλες. Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ(Αντιπρόεδρος της Επιτροπής):** Και εμείς σας ευχαριστούμε.

Τον λόγο έχει η Ειδική Αγορήτρια της Κοινοβουλευτικής Ομάδας ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ, κυρία Καλλιόπη Βέττα.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. Συνασπισμός Ριζοσπαστικής Αριστεράς – Προοδευτική Συμμαχία):** Ευχαριστώ κυρία Πρόεδρε.

Κυρία Υπουργέ, κυρίες και κύριοι συνάδελφοι, εισάγεται σήμερα προς συζήτηση στην Επιτροπή η Κύρωση της συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου.

Αρχικά θέλω να αναφέρω δύο σημεία. Το πρώτο είναι ότι παρά το γεγονός ότι ο τομέας του τουρισμού είναι σημαντικός για την οικονομική ανάπτυξη της χώρας μας, ότι μέχρι σήμερα μεταξύ Ελλάδας και του Σαν Μαρίνο δεν υπάρχει συγκεκριμένο διμερές πλαίσιο εντός του οποίου αναπτύσσονται οι διάφορες πρωτοβουλίες συνεργασίας στον τομέα του τουρισμού και παρά τις δηλώσεις του τότε Υπουργού Τουρισμού κ. Θεοχάρη μετά τη συνάντησή του στην Αθήνα το Μάρτη του 2021 με τον Υπουργό Τουρισμού του Σαν Μαρίνο ότι «Συμφωνήσαμε πως θα ξεκινήσουν άμεσα οι συζητήσεις ώστε να καταλήξουμε σε μια συμφωνία τουριστικής συνεργασίας, μια συμφωνία πλαίσιο που θα μας επιτρέψει να κάνουμε κοινές προωθητικές δράσεις και να προσκαλέσουμε τους Έλληνες πολίτες να πάνε στο Σαν Μαρίνο και τους πολίτες του Σαν Μαρίνο να έρθουν στη χώρα μας και να προχωρήσουμε σε μια σειρά από καινοτόμες δράσεις συνεργασίας στο επίπεδο της τουριστικής εκπαίδευσης» η συγκεκριμένη Κύρωση έρχεται μετά από τρεισήμισι χρόνια, καθώς από το πρώτο Άρθρο του νομοσχεδίου πληροφορούμαστε ότι η σχετική συμφωνία έχει υπογραφεί στις 3 Ιουνίου του 2021. Είναι απορίας άξιο λοιπόν και πρέπει να μας ενημερώσει η αρμόδια Υφυπουργός που οφείλεται αυτή η τόσο μεγάλη καθυστέρηση.

Το δεύτερο σημείο που θέλω να αναδείξω είναι η χρονική συγκυρία που εν τέλει κατατίθεται προς κύρωση η συμφωνία. Αν και θεωρούμε ότι είναι αποτέλεσμα κοινής, θεμιτής και αναγκαίας επιθυμίας για την ενδυνάμωση των φιλικών σχέσεων μέσω της ανάπτυξης της διμερούς συνεργασίας στον τομέα του τουρισμού η Κύρωση συμπίπτει χρονικά με την προώθηση της υποψηφιότητας του κυρίου Χάρη Θεοχάρη, πρώην Υπουργού Τουρισμού, για τη θέση του Γενικού Γραμματέα του Παγκόσμιου Οργανισμού Τουρισμού ενόψει των αρχαιρεσιών που θα διεξαχθούν στις 29 και 30 Μαΐου 2025 στην έδρα του Οργανισμού στη Μαδρίτη ο οποίος και έχει υπογράψει τη σχετική σύμβαση ως αρμόδιος Υπουργός. Αυτό μας δημιουργεί πολλά ερωτηματικά και δεύτερες σκέψεις για το πώς αντιμετωπίζει η Κυβέρνηση τη νομοθετική διαδικασία και την αναπτυξιακή πορεία της χώρας.

Επί της ουσίας της συμφωνίας να αναφέρω τα εξής: με τη συμφωνία επιδιώκεται η ανάπτυξη συνεργασίας στον τομέα του τουρισμού και ειδικότερα στους τομείς που αναφέρονται ενδεικτικά όπως της θεσμικής συνεργασίας, της ανταλλαγής πληροφοριών και τεχνογνωσίας, της τουριστικής προβολής, της ενθάρρυνσης της ανταλλαγής πληροφοριών και της συνεργασίας στον τομέα των διεθνών οργανισμών. Πρόκειται για εφικτές δράσεις που όντως είναι αναγκαίες και ευελπιστούμε ότι θα βοηθήσουν τον τουρισμό και τη συνεργασία μεταξύ των δύο χωρών. Όμως, δεν μπορούμε να μην επισημάνουμε και συγκεκριμένα κενά και αβλεψίες και ελλείψεις. Για παράδειγμα, στο πεδίο εφαρμογής της σύμβασης, Άρθρο 2, που προσδιορίζονται οι τομείς συνεργασίας δε γίνεται αναφορά στις επιμέρους δράσεις συνεργασίας στον τουρισμό όπως παραδείγματος χάρη η δυνατότητα συμμετοχής σε τουριστικές διοργανώσεις, εκθέσεις, σεμινάρια και άλλες τουριστικές εκδηλώσεις που πραγματοποιούνται στην επικράτεια του άλλου μέρους ή η διοργάνωση ταξιδιών εξοικείωσης για ταξιδιωτικούς πράκτορες, δημοσιογράφους και εκπροσώπους των μέσων μαζικής ενημέρωσης. Δεν αναφέρεται τίποτα ειδικότερα στα ζητήματα της τουριστικής εκπαίδευσης, πόσο μάλλον σε καινοτόμες δράσεις συνεργασίας στο επίπεδο της τουριστικής εκπαίδευσης όπως ο τότε Υπουργός Τουρισμού, κ. Θεοχάρης, είχε δηλώσει ενόψει της υπογραφής της παρούσας σύμβασης. Επίσης, δεν προβλέπεται η σύγκληση π.χ. μεικτής επιτροπής που θα επιβλέπει την πρόοδο και την υλοποίηση των δράσεων.

Στο Άρθρο 8 σημεία επαφής αναφέρεται, αόριστα, ότι τα μέρη ορίζουν τα σημεία επαφής, που θα είναι υπεύθυνα για την παρακολούθηση της προόδου της σύμβασης χωρίς να προβλέπεται τίποτα άλλο. Από ότι διαβάζουμε στην Ανάλυση Συνεπειών Ρύθμισης οι στόχοι από την Κύρωση αυτή είναι μόνο μακροπρόθεσμοι χωρίς να υπάρχουν άμεσοι στόχοι που θα αποτελέσουν τα αναγκαία βήματα για την επιτυχία του μακροπρόθεσμου στόχου που είναι η συνεργασία στον τουρισμό. Οι μακροπρόθεσμοι στόχοι, όπως γνωρίζετε, απαιτούν στρατηγική -που δεν την έχετε-, οργάνωση και περισσότερο χρόνο και συνήθως είναι πιο δύσκολο να επιτευχθούν. Εξαιτίας, της έλλειψης αναφορά σε συγκεκριμένες δράσεις στην Έκθεση, το Γενικό Λογιστήριο του Κράτους, ενημερώνει ότι, από τις προτεινόμενες διατάξεις ενδέχεται, να προκληθεί δαπάνη σε βάρος του Κρατικού προϋπολογισμού, το ύψος όμως της οποίας, δεν δύναται να προσδιοριστεί.

Κύριε Υφυπουργέ, είμαστε θετικοί σε κάθε μορφή συνεργασίας, πόσο μάλλον σε διμερείς συμφωνίες που αποσκοπούν, σε θεσμική συνεργασία και σε ανταλλαγή πληροφοριών και τεχνογνωσίας, αλλά και συνεργασία στον Τομέα των Διεθνών Οργανισμών. Δεν μπορούμε όμως, όλα να τα περιμένουμε από αυτές.

Όλοι αντιλαμβανόμαστε πόσο σημαντικός είναι ο Ελληνικός Τουρισμός, αλλά και τι αντίκτυπο έχει η διαχείρισή του στην κοινωνία. Για να συνεχίσει όμως να αποδίδει, απαιτείται προσεκτικός και μακροχρόνιος σχεδιασμός και υλοποίηση πολιτικών που θα μεγιστοποιούν τις θετικές επιπτώσεις του και θα ελαχιστοποιούν τις αρνητικές. Σε αυτό το σημείο, θέλω να κάνω μια ειδική αναφορά σε ένα ξεχωριστό τομέα του τουρισμού, που αφορά τη «ραχοκοκαλιά» του.

Πρόκειται, για τους εργαζόμενους στον κλάδο, που είναι το πρωταρχικό στοιχείο για την ανάπτυξη του τουρισμού. Μέσα σε ένα ταχύτατα εξελισσόμενο και ανταγωνιστικό κόσμο, το ανθρώπινο κεφάλαιο, σπουδαστές και εργαζόμενους στον τουρισμό, συμμετέχουν αποφασιστικά στη διαμόρφωση ενός ανθεκτικού και βιώσιμου τουριστικού προϊόντος. Τα ποιοτικά χαρακτηριστικά των ανθρώπων που σπουδάζουν, δραστηριοποιούνται και εργάζονται σε αυτόν και αποτελούν κρίσιμη παράμετρο της τουριστικής ανάπτυξης.

Γι’ αυτό και η εκπαίδευση και η κατάρτιση του ανθρώπινου δυναμικού πρέπει να έχει ως στόχο, τη βελτίωση των ικανοτήτων τους με την ενδυνάμωση των γνώσεων και των δεξιοτήτων τους.

Δυστυχώς, η εγκατάλειψη που επικρατεί στο χώρο της δημόσιας τουριστικής εκπαίδευσης και κατάρτισης αποτέλεσμα των πολιτικών σας γενικά στο χώρο της εκπαίδευσης, σε συνδυασμό με τη μεγάλη φυγή των εργαζομένων από τον τουρισμό, αποδεικνύει την αδιαφορία σας για την συγκρότηση ενός ολοκληρωμένου Εθνικού Συστήματος Τουριστικής Εκπαίδευσης, με σαφή οριοθέτηση των επιμέρους βαθμίδων μέχρι και τις μεταπτυχιακές σπουδές.

Τα νομοσχέδια για τον τουρισμό που έχετε φέρει μέχρι σήμερα προς ψήφιση, αποτελούνται από αποσπασματικές διατάξεις και διορθώσεις διατάξεων σε προηγούμενα νομοθετήματα της κυβέρνησής σας, που όχι μόνο δεν εξυπηρετούν κανέναν σχεδιασμό, αλλά λειτουργούν στη συντριπτική πλειονότητά τους, σε βάρος των οικονομικά ασθενέστερων όπως οι εργαζόμενοι και οι σπουδαστές. Στόχος σας, δεν είναι η ποιοτική αναβάθμιση των τουριστικών επαγγελμάτων και η αναβάθμιση των Σχολών του Υπουργείου Τουρισμού. Διαφορετικά και την υποστελέχωση των σχολών αυτών με μόνιμο εκπαιδευτικό προσωπικό θα είχατε αντιμετωπίσει και τα κτιριακά τους προβλήματα θα είχατε επιλύσει.

Παράλληλα, οι καθηγητές εξακολουθούν παρά το ότι οι ανάγκες των σχολών αυτών είναι πάγιες και διαρκείς, να είναι ωρομίσθιοι με συμβάσεις ορισμένου χρόνου, όμηροι στα χέρια σας. Μόλις πρόσφατα με νόμο του 2024, για την ενίσχυση και της τουριστικής εκπαίδευσης, επιτέλους πράξετε ένα αυτονόητο. Επεκτείνατε νομοθετικά τη σπουδαστική μέριμνα στους σπουδαστές των (ΑΣΤΕ), δηλαδή, των Ανώτερων Σχολών Τουριστικής Εκπαίδευσης, που αποτελούσε χρόνιο αίτημα τους χορηγώντας τους, ιατροφαρμακευτική και νοσοκομειακή περίθαλψη και σπουδαστική ταυτότητα και να μην ξεχάσω, τους μειώσετε και το κόμιστρο στα μέσα μαζικής μεταφοράς. Αυτά είναι ντροπή, να παρουσιάζονται ως επιτεύγματα.

Να σας θυμίσω και τα προβλήματα που αντιμετωπίζουν οι Σχολές Ξεναγών;

Ήδη δύο από αυτές της Κρήτης και Κέρκυρας, δεν λειτουργούν. Η εκπαίδευση των ξεναγών μέσω των σχολών ξεναγών, σιγά - σιγά απαξιώνεται και ο αριθμός των ταχύρρυθμων σεμιναρίων αυξάνεται. Εν ολίγοις, το Υπουργείο Τουρισμού, έρχεται να απαξιώσει τις επαγγελματικές σχολές της χώρας και αναρωτιόμαστε άραγε, γιατί να το κάνει αυτό, προς όφελος ποιων;

Πάντως, όχι προς όφελος του Ελληνικού Τουρισμού.

Η ποιότητα του Δημόσιου Συστήματος Τουριστικής Εκπαίδευσης και Κατάρτισης της χώρας, είναι ζωτικής σημασίας στην κατεύθυνση της αποτελεσματικής σύζευξης προσφοράς και ζήτησης εργασίας στον τουριστικό τομέα, προς όφελος κυρίως της κοινωνίας.

Κλείνοντας να πω το εξής: Η εκπόνηση ενός ολοκληρωμένου Εθνικού Συστήματος Τουριστικής Εκπαίδευσης, απαιτεί τη συνέργεια όλων και αποτελεί πυλώνα για μια μακροπρόθεσμη βιώσιμη τουριστική στρατηγική, με κέντρο τον άνθρωπο, εργαζόμενο και σπουδαστή. Όμως αυτή από μόνη της δεν αρκεί, αλλά πρέπει να συνοδεύεται με δίκαιες και αξιοπρεπείς αμοιβές, αξιοπρεπείς συνθήκες εργασίας και ισορροπίας μεταξύ προσωπικής και επαγγελματικής ζωής.

Αναφέρθηκα, διεξοδικά στο ζήτημα των παθογενειών της τουριστικής εκπαίδευσης, γιατί θέλω να επισημάνω το προφανές για όλους, πλην βέβαια, της Κυβέρνησης.

Χωρίς ανθρωποκεντρική, αναπτυξιακή, τουριστική εκπαίδευση, με σεβασμό και εφόδια για τους εκπαιδευτικούς και τους σπουδαστές, ο κλάδος θα στηρίζεται εσαεί, σε εμβαλωματικές και πρόχειρες λύσεις, που ανά πάσα στιγμή, μπορούν να οδηγήσουν τον τουρισμό σε κλονισμό ή κατάρρευση.

Όσο γρηγορότερα συνειδητοποιήσουμε ότι ο πλούτος είναι οι άνθρωποί μας τόσο ευκολότερα μπορούμε να ελπίζουμε σε ένα βιώσιμο και ανθεκτικό τουρισμό. Κύριε Υφυπουργέ, κυρίες και κύριοι συνάδελφοι τελειώνοντας με την συγκεκριμένη κύρωση αν και πρόκειται για μια συμφωνία χωρίς σαφείς δράσεις, στόχους και αποτελέσματα η χώρα μας επεκτείνει τη συνεργασία μας με το ΣΑΝ ΜΑΡΙΝΟ και τίθενται οι βάσεις για την περαιτέρω συνεργασία μεταξύ των δύο χωρών, γεγονός που είναι αναγκαίο για τη σύσφιξη των σχέσεων των δύο μερών. Προσδοκούμε ότι στο μέλλον θα μας παρουσιάσετε κάτι πιο δομημένο και στέρεο που θα είναι αντάξιο των προσδοκιών των ανθρώπων του τουρισμού και της ελληνικής κοινωνίας. Ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ευχαριστούμε την κυρία Βέττα. Το λόγο έχει ο Ειδικός Αγορητής της Κ.Ο του Κομμουνιστικού Κόμματος Ελλάδας ο κύριος Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο «ΚΟΜΜΟΥΝΙΣΤΙΚΟ ΚΟΜΜΑ** **ΕΛΛΑΔΑΣ»):** Η Κυβέρνηση της Νέας Δημοκρατίας φέρνει σήμερα προς κύρωση άλλη μια συμφωνία συνεργασίας αυτή την φορά με το κράτος Άγιος Μαρίνος στον τομέα του τουρισμού. Το Κ.Κ.Ε. δεν είναι αντίθετο με τις διακρατικές συμφωνίες όταν αυτές υπηρετούν και διευκολύνουν ανάγκες των εργαζομένων και ενισχύουν τους δεσμούς φιλίας των λαών. Ωστόσο, οι συμφωνίες που γίνονται από τις αστικές κυβερνήσεις έχουν ως κύριο σκοπό την αξιοποίηση επενδυτικών ευκαιριών για επιχειρηματική δράση και άλλα ζητήματα που δεν αφορούν τους λαούς και τις ανάγκες τους, αλλά γίνονται για να υπηρετήσουν τις ανάγκες των αστικών τάξεων των συμβαλλόμενων χωρών για διεύρυνση του πεδίου δράσης τους σε διάφορους τομείς της οικονομίας όπως και στον τουρισμό προωθώντας τα επιχειρηματικά και σε πολλές περιπτώσεις και τα γεωστρατηγικά τους συμφέροντα.

Βέβαια, με το μικρότερο κράτος του κόσμου 61 τετραγωνικών χιλιομέτρων και 34 χιλιάδων τεσσάρων χιλιάδων ανθρώπων υπάρχουν μόνο επιχειρηματικά συμφέροντα. Από τις διακρατικές συμφωνίες οι εργαζόμενοι δεν προσδοκούν βελτίωση των όρων ζωής τους. Αυτές οι συμφωνίες αφορούν καθαρά επιχειρηματικούς ομίλους που δραστηριοποιούνται στον τουρισμό, αξιοποιούν το φιλικό επιθετικό νομοθετικό πλαίσιο τα κάθε λογής προνόμια και κίνητρα, καθώς και τη φτηνή εργατική δύναμη για τη βελτίωση απόδοσης των αμοιβαίων κεφαλαίων.

Είναι γνωστό ότι ο Άγιος Μαρίνος είναι ο φορολογικός παράδεισος. Στη χώρα μας και στον τουρισμό έχουμε πολλά παραδείγματα τέτοιων συμφωνιών όπου η προσέλκυση επιχειρηματιών της συμβαλλόμενης χώρας και αξιοποιώντας όλο το φιλικό επενδυτικό περιβάλλον που διαμόρφωσαν οι αστικές κυβερνήσεις, το κερδίζουν από τη σκληρή εκμετάλλευση των εργαζομένων. Οι εργαζόμενοι στον τουρισμό στη χώρα μας αλλά και οι εργαζόμενοι των συμβαλλόμενων χωρών από όλες αυτές τις διακρατικές συμφωνίες, δεν είδαν βελτίωση της θέσης τους παρά μόνο επιδείνωση. Βλέπετε ο καπιταλισμός έχει τα ίδια χαρακτηριστικά σε όλο τον κόσμο, την βαρβαρότητα και την ένταση της εκμετάλλευσης. Είναι γνωστή η αντεργατική επίθεση στη χώρα μας από όλες τις κυβερνήσεις. Οι όροι αμοιβής και εργασίας στηρίζονται στους εργατικούς νόμους Βρούτση, Αχτσιόγλου, Χατζηδάκη, Γεωργιάδη και πρόσφατα και από την κυρία Κεραμέως που το ΠΑΣΟΚ ψήφισε 9 από τα 15 άρθρα αυτού του νόμου για τον κατώτερο μισθό. Νόμους που ουσιαστικά κατάργησαν τις κλαδικές συλλογικές συμβάσεις και τις συλλογικές διαπραγματεύσεις, κατάργησαν το οκτάωρο και επέβαλαν τους νέους σε 13 ώρες δουλειά την ημέρα, επέβαλαν τη διευθέτηση του χρόνου εργασίας και τις απλήρωτες υπερωρίες.

Επίσης, κατάργησαν τις τριετίες από το 2012 έως το 2023 και επέβαλλαν μια σειρά άλλων αντεργατικών μέτρων οδηγώντας το 2024 στους πραγματικούς μισθούς να είναι μικρότεροι κατά 9% σε σχέση με 13 χρόνια πίσω, δηλαδή το 2011. Νόμοι που καταργούν ουσιαστικά τη διαμόρφωση του κατώτερου μισθού από τις συλλογικές διαπραγματεύσεις. Διαμορφώνεται ο κατώτατος μισθός με τέτοιο αλγόριθμο που θα διασφαλίζει την κερδοφορία και όχι την αξιοπρεπή διαβίωση των εργαζομένων και γι’ αυτό οι επενδυτές έρχονται εδώ. Η κοροϊδία του ενός ευρώ για τον ιδιωτικό τομέα και τα πενήντα λεπτά για το δημόσιο που την παρουσίασε η Κυβέρνηση ως αύξηση, προκαλεί το σύνολο των εργαζομένων.

Τα δημοσιονομικά δεν αντέχουν για την αξιοπρεπή διαβίωση των εργαζομένων, αλλά αντέχουν τα 800 δισ. ευρώ, που αποφάσισε η Ευρωπαϊκή Ένωση και τα 28 δισ. ευρώ που προβλέπει η Κυβέρνηση για πολεμικές δαπάνες στη χώρα μας. Αντέχουν το 0,5 δισ. ευρώ την ημέρα για τις φρεγάτες που επιχειρούν στην Ερυθρά Θάλασσα, για τα στρατεύματα και τα όπλα που ετοιμάζει η Ευρωπαϊκή Ένωση, με τη συμμετοχή όλων των κρατών-μελών, στην Ουκρανία για τη συνέχιση του πολέμου. Η ένταση της εκμετάλλευσης των εργαζομένων από τη μία και τα αυξημένα κέρδη των επιχειρηματικών ομίλων από την άλλη, είναι το αποτέλεσμα όλων αυτών των αντεργατικών αντιλαϊκών μέτρων.

Οι εργαζόμενοι στον τουρισμό ζουν την αγριότητα αυτής της πολιτικής πολλά χρόνια τώρα. Τα ρεκόρ αφίξεων και κερδών, επιτυγχάνονται με την ένταση της εκμετάλλευσης. Όλες οι κυβερνήσεις, τόσο της Νέας Δημοκρατίας, του ΠΑΣΟΚ και του όλου ΣΥΡΙΖΑ, έκαναν νόμο τις αξιώσεις των επιχειρηματικών ομίλων, με επιδείνωση της θέσης των εργαζομένων, με μεγάλες ανατροπές στους όρους αμοιβής και εργασίας.

Αυτά αξιοποιούνται κυρίως, με τις συμφωνίες των αστικών κυβερνήσεων. Αυτή η πολιτική υπεράσπισης των καπιταλιστικών κερδών, πολιτική που τσακίζει εργασιακά, ασφαλιστικά και μισθολογικά δικαιώματα των εργαζομένων, ακολουθείται από κάθε κυβέρνηση, με τη στήριξη όλων των πολιτικών δυνάμεων που έχουν ως στρατηγική την καπιταλιστική ανάπτυξη.

Προτεραιότητα όλων των κυβερνήσεων η υλοποίηση των αποφάσεων - Οδηγιών της Ευρωπαϊκής Ένωσης, για να γίνει πιο φτηνή η εργατική δύναμη και να καταργηθούν όλες εκείνες οι ρυθμίσεις που προέβλεπαν σταθερό ημερήσιο χρόνο δουλειάς. Οι αντιδραστικές αλλαγές στο χρόνο εργασίας, όπως το οκτάωρο που έγινε δεκάωρο έως και δεκατριάωρο, η μείωση της αμοιβής των υπερωριών, ακόμα περισσότερο με την τελευταία ρύθμιση που καταργεί τις εισφορές στις υπερωρίες, τα νυχτερινά και τις αργίες.

Την προηγούμενη δεκαπενταετία δόθηκαν και νέα όπλα που θωρακίζουν τους επιχειρηματικούς ομίλους απέναντι στις οποίες συνδικαλιστικές και δημοκρατικές ελευθερίες έχουν απομείνει, με την κατάργηση του δικαιώματος της απεργίας, τη μετατροπή της συνδικαλιστικής δράσης σε ιδιώνυμο αδίκημα.

Κάθε αγώνας για τη διατήρηση και βελτίωση των όρων αμοιβής και εργασίας αντιμετωπίζεται με εργοδοτική και κρατική τρομοκρατία και γι’ αυτό τον σκοπό οι απασχολούμενοι στον κλάδο του τουρισμού είναι έρμαιο της δράσης των μονοπωλιακών και επιχειρηματικών ομίλων, της κυβερνητικής πολιτικής.

Οι εργαζόμενοι, οι αυτοαπασχολούμενοι, οι μικροϊδιοκτήτες, η φτωχή αγροτιά, όλοι αυτοί είναι θύματα της πολιτικής σας και δεν έχουν κανένα όφελος να συμβιβαστούν, να υποταχθούν σε αυτή τη βαρβαρότητα. Η θέση τους είναι στον αγώνα για να δοθεί μαζική και αποφασιστική απάντηση, να συγκεντρωθούν δυνάμεις για την ανατροπή αυτής της πολιτικής.

Ήδη, πολλές οργανώσεις εργαζομένων, σε συνέχεια της συγκλονιστικής απεργίας και των μαζικότερων απεργιακών συγκεντρώσεων σε όλη την Ελλάδα, συνεχίζουν με νέα απεργία στις 9 Απριλίου, όπως οι εργαζόμενοι στον τουρισμό.

Καλούμε σε μαζική καθολική συμμετοχή, να βουλιάξει όλη η χώρα από όλους όσους ασφυκτιούν, να πάρουν για να δώσουν οξυγόνο, σπάζοντας τη θηλιά που μας πνίγει της, κοιλάδας των Τεμπών που μας σκοτώνει, διεκδικώντας να πληρώσουν όλοι οι ένοχοι.

Το Κ.Κ.Ε. είναι στην πρώτη γραμμή αυτών των αγώνων, για την όλο και μεγαλύτερη αμφισβήτηση αυτού του σάπιου συστήματος, για τη συμπόρευση εργατικών λαϊκών δυνάμεων στον αγώνα για την ανατροπή του. Οι εργαζόμενοι λαοί σε όλες τις χώρες που δέχονται τον πόλεμο της δικτατορίας του κεφαλαίου, ένα δρόμο έχουν να απαλλαγούν από αυτούς, ώστε να μπορέσουν με την εργατική εξουσία, την επιστημονικά σχεδιασμένη ανάπτυξη, να αξιοποιηθούν οι παραγωγικές δυνατότητες, να προχωρήσουν σε αμοιβαίες και επωφελείς διακρατικές συμφωνίες σε όλους τους τομείς και με κύριο κριτήριο την ικανοποίηση των σύγχρονων αναγκών.

Αυτή η πολιτική πρέπει να ανατραπεί και ο μόνος δρόμος είναι ο συντονισμός της δράσης όλων αυτών που είναι απέναντι σε αυτή την πολιτική, που τους οδηγεί στη φτώχεια και την εξαθλίωση. Με την εξουσία της εργατικής τάξης και των συμμάχων της, ο τουρισμός δε θα είναι εμπόρευμα και μάλιστα πανάκριβο, θα γίνει δικαίωμα και η γέφυρα πραγματικής φιλίας, γνωριμίας και συνεργασίας των λαών.

Ακούσαμε την αγωνία της Εισηγήτριας του ΠΑΣΟΚ για το πως θα αυξηθεί η δαπάνη του κάθε τουρίστα, που οδηγεί με μαθηματική ακρίβεια στον αποκλεισμό ακόμα περισσότερων εργατικών λαϊκών οικογενειών από την ανάγκη διακοπών και αναψυχής.

Η αναψυχή και ξεκούραση μόνο με την εργατική εξουσία θα αποτελούν κατοχυρωμένο δικαίωμα της εργατικής τάξης και των λαϊκών στρωμάτων και όχι ένα ακριβοπληρωμένο εμπόρευμα, θα απολαμβάνει τις ομορφιές όλης της χώρας, με σύγχρονες υποδομές, που τώρα αδυνατούν σε ένα μεγάλο ποσοστό, κυρίως για οικονομικούς λόγους.

Οι εργαζόμενοι στον κλάδο θα συμμετέχουν στην εξουσία και θα έχουν συγκροτημένα δικαιώματα, θα απολαμβάνουν και οι ίδιοι μέρες ξεκούρασης και αναψυχής. Μόνο με την εργατική εξουσία οι σχέσεις με άλλους λαούς θα είναι σχέσεις αμοιβαίου οφέλους.

Καλούμε, λοιπόν, τις λαϊκές δυνάμεις σε συμπόρευση με το Κ.Κ.Ε. να μεγαλώνει κάθε μέρα το ρεύμα αμφισβήτησης αυτού του παρωχημένου, σάπιου συστήματος, να οργανωθούν τα σωματεία τους και να βάλουν μπροστά τις ανάγκες τους. Αυτός είναι ο δρόμος που προτείνει το Κ.Κ.Ε.. Είναι δύσκολος αλλά είναι ο μόνος που μπορεί να οδηγήσει σε πραγματική λύση στα προβλήματα του λαού.

Το Κ.Κ.Ε. τοποθετείται αρνητικά στην Κύρωση της εν λόγω Συμβάσης.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Σας ευχαριστούμε πολύ.

Το λόγο έχει η κ. Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κυρία Πρόεδρε.

Κυρία Υφυπουργέ, κυρίες και κύριοι συνάδελφοι, προωθείται προς κύρωση η συμφωνία για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου.

Έχουμε 2025, ακόμη μια συμφωνία που είχε ξεμείνει σε κάποια από τα συρτάρια του Υπουργείου. Σύμφωνα με σχετικά δημοσιεύματα, ο Άγιος Μαρίνος είναι από τα πλούσια κράτη του κόσμου. Βασίζει τον πλούτο του, κατά μεγάλο ποσοστό, στον τουρισμό, τα αφορολόγητα είδη, τις χρηματοοικονομικές υπηρεσίες και τη χειροτεχνία. Το κατά κεφαλήν ετήσιο εισόδημα είναι σχεδόν 87.000 δολάρια, έβδομο στον κόσμο και τετραπλάσιο της Ελλάδας.

Ως προς τα επιμέρους άρθρα στη συμφωνία, στο άρθρο 2, ορίζεται το πλαίσιο συνεργασίας μεταξύ των δύο χωρών. Αόριστο κρίνεται το γεγονός ότι οι τομείς θα εμπλουτιστούν μεταξύ των δύο χωρών.

Θα γίνει με κάποιου είδους συμφωνία μεταξύ των Υπουργείων χωρίς να ενημερωθεί η αρμόδια Επιτροπή;

Στο άρθρο 3, ορίζεται ότι τα δύο κράτη προωθούν τη συνεργασία μεταξύ των εθνικών τουριστικών αρχών τους και ενθαρρύνεται η συνεργασία μεταξύ των θεσμικών οργάνων τους στον τομέα του τουρισμού.

Με ποιους τρόπους όμως θα ενισχυθεί η ως άνω συνεργασία;

Ιδιαίτερα γενικό το άρθρο, χωρίς να προβλέπεται το πλαίσιο υλοποίησης της θεσμικής συνεργασίας.

Στο άρθρο 4, αναφέρεται ότι τα κράτη θα αναπτύσσουν συνεργασία και μέσω της ανταλλαγής τεχνογνωσίας για τις ειδικές μορφές τουρισμού. Ως προς τις ειδικές μορφές τουρισμού, εμείς, ως Ελληνική Λύση, έχουμε αναπτύξει πολλές φορές τη σημασία της ανάπτυξης των εναλλακτικών μορφών τουρισμού, όπως τον πολιτιστικό και αρχαιολογικό τουρισμό, τον θρησκευτικό προσκυνηματικό, τον τουρισμό υγείας, τον αγροτικό τουρισμό, τον γαστρονομικό τουρισμό, τον οινοτουρισμό, τον ορεινό και χιονοδρομικό τουρισμό και τον εκπαιδευτικό τουρισμό.

Θέλουμε τουρισμό υψηλής προστιθέμενης αξίας.

Στο άρθρο 5, προβλέπεται η ανταλλαγή πληροφοριών σχετικά με τις επενδύσεις, τις επενδυτικές ευκαιρίες και τα προγράμματα κινήτρων σε κάθε μία από τις δύο χώρες. Πρόκειται για αρκετά γενικό άρθρο.

Πώς θα γίνεται αυτή η ανταλλαγή πληροφοριών;

Δε δίνεται καμία λεπτομέρεια για την υλοποίησή του.

Το ίδιο και το άρθρο 6, γενικά και αόριστα γίνεται λόγος για τουριστική προβολή.

Πώς θα υλοποιηθεί;

Έχει γίνει τίποτα από το 2021, που υπογράφηκε, μέχρι σήμερα;

Στο άρθρο 7, προβλέπεται η ενθάρρυνση της συνεργασίας των κρατών, στο πλαίσιο του Παγκόσμιου Οργανισμού Τουρισμού και άλλων διεθνών οργανισμών που σχετίζονται με τον τουρισμό.

Με ποιους άλλους διεθνείς οργανισμούς θα υπάρχει συνεργασία;

Γιατί δεν αναφέρονται εδώ;

Στο άρθρο 8, ορίζεται ότι τα μέρη θα προσδιορίζουν σημεία επαφής, τα οποία θα είναι υπεύθυνα για την προώθηση της συνεργασίας των δύο χωρών και για την παρακολούθηση της προόδου εφαρμογής της.

Ποιοι θα είναι αρμόδιοι από την πλευρά της Ελλάδας;

Με ποια κριτήρια θα οριστούν, θα αμείβονται και πώς.

Στο άρθρο 9, ορίζεται ότι οποιαδήποτε συμφωνία προκύψει από την εφαρμογή ή την ερμηνεία οποιασδήποτε από τις διατάξεις της συμφωνίας, θα διευθετείται φιλικά μέσω διαπραγματεύσεων μεταξύ των δύο χωρών, μέσω της διπλωματικής οδού.

Εδώ ίσως θα έπρεπε να υπάρχει και σχετική πρόβλεψη για το τι θα γίνεται σε περίπτωση που δε θα μπορεί να διευθετηθεί φιλικά η όποια διαφορά προκύψει. Γενικά αξίζει να σημειωθεί ότι παρά τη σημαντική άνοδο των συνολικών ταξιδιωτικών εισπράξεων η μέση δαπάνη ανά ταξίδι των μη κατοίκων στην Ελλάδα, εξακολουθεί να βρίσκεται σε πτωτική πορεία για τρίτο διαδοχικό έτος.

Συγκεκριμένα, από τα 681,3 ευρώ το πρώτο εξάμηνο του 2021, μειώθηκε σταδιακά σε 570,7 ευρώ το πρώτο εξάμηνο του 2024. Το γεγονός αυτό θα μπορούσε ενδεχομένως να αποδοθεί σε μία αλλαγή της καταναλωτικής συμπεριφοράς των ταξιδιωτών ως απόρροια της διάβρωσης των εισοδημάτων εξαιτίας των πληθωριστικών πιέσεων, αλλά και τη συνεχιζόμενη επέκταση της οικονομίας διαμοιρασμού.

Συγκεκριμένα, η αύξηση της προσφοράς καταλυμάτων απόρροια μεταξύ άλλων της ανόδου του αριθμού των ακινήτων που διατίθενται σε διαδικτυακές πλατφόρμες, έχει οδηγήσει σε σημαντική άνοδο τον αριθμό των τουριστών με παράλληλη μείωση της κατά κεφαλή δαπάνης.

Οι διανυκτερεύσεις ξένων υπηκόων στα καταλύματα που διατίθενται σε διαδικτυακές πλατφόρμες μέσω της οικονομίας διαμοιρασμού, αυξήθηκαν κατά 21,1% πέρυσι και κατά 32% το πρώτο τρίμηνο του 2024.

Ένα άλλο σημαντικό ζήτημα, αναπτύχθηκε σύμφωνα με δελτίο τύπου στις 20/03/2025, της Πανελλήνιας Ομοσπονδίας Εργαζομένων στον Επισιτισμό -Τουρισμό ως προς την πληρωμή των εργαζομένων στη Σαντορίνη που τέθηκαν σε αναστολή σύμβασης για το οποίο καταθέσαμε και σχετική ερώτηση και αναμένουμε επίσημη απάντηση.

Σύμφωνα με το σχετικό δελτίο τύπου, οι αποζημιώσεις ειδικού σκοπού που δικαιούνται οι εργαζόμενοι δεν έχουν ακόμα καταβληθεί και το θέμα παραμένει υπό συζήτηση. Υπάρχουν ειδικά μέτρα που έχουν ληφθεί για τη στήριξη των εργαζομένων, όπως η αποζημίωση ειδικού σκοπού, ύψους 534 ευρώ για κάθε 30 ημέρες αναστολής, καθώς και πλήρης ασφαλιστική κάλυψη.

Η αναστολή συμβάσεων στη Σαντορίνη έχει δημιουργήσει αρκετές προκλήσεις για τους εργαζόμενους και τις επιχειρήσεις. Ορισμένα από τα βασικά προβλήματα περιλαμβάνουν την οικονομική αβεβαιότητα και την απώλεια εργασιακής σταθερότητας.

Παρόλο που οι επιχειρήσεις που κάνουν χρήση του μέτρου, δεν επιτρέπεται να προβούν σε απολύσεις κατά τη διάρκεια της αναστολής. Η αβεβαιότητα για το μέλλον παραμένει.

Πότε προβλέπεται να ολοκληρωθεί η διαδικασία πληρωμής των αποζημιώσεων ειδικού σκοπού; Ποια μέτρα λαμβάνονται για να διασφαλιστεί ότι τέτοιες καθυστερήσεις δεν θα επαναληφθούν στο μέλλον;

Και κυρίως, πώς σκοπεύει το Yπουργείο να υποστηρίξει τους εργαζόμενους που βρίσκονται σε οικονομική ανάγκη εξαιτίας της καθυστέρησης αυτής;

Στην «ΕΛΛΗΝΙΚΗ ΛΥΣΗ», σε καμία περίπτωση δεν πιστεύουμε ότι ο Τουρισμός αποτελεί «βαριά βιομηχανία». Ειδικά, ο Υπερτουρισμός επιβαρύνει τις δημόσιες υποδομές. Ο Υπερτουρισμός έχει αρχίσει να δημιουργεί προβλήματα άλλοτε πολύ σοβαρά και άλλοτε διαχειρίσιμα σε περιοχές της Χώρας μας και ιδίως στα νησιά με άναρχη δόμηση.

Η κακή και ελλιπής διαχείριση των προορισμών είναι ένα από τα αίτιά του.

Οι πρώτες επιπτώσεις του Υπερτουρισμού, όπως τονίζουν οι αρμόδιοι παράγοντες του Τουρισμού, αφορούν στην επάρκεια των υποδομών και δη των δικτύων ύδρευσης, την εξάντληση των φυσικών πόρων, τη διαχείριση των απορριμμάτων και τη συνολική επιβάρυνση δημοφιλών προορισμών, κυρίως ως προς τη φέρουσα ικανότητά τους για υποδοχή και φιλοξενία επισκεπτών.

Σύμφωνα με τους ειδικούς, ο Χωρικός και Πολεοδομικός Σχεδιασμός που αποτελούν προϋπόθεση για την προστασία του περιβάλλοντος, παραμένουν ατελείς. Χαρακτηριστικά αναφέρεται σύμφωνα με σχετικά δημοσιεύματα ότι η κύρωση ενός «Νέου Χωροταξικού Πλαισίου για τον Τουρισμό», εκκρεμεί εδώ και 7 χρόνια. Τα Περιφερειακά Χωροταξικά, παραδείγματος χάριν, του Νοτίου Αιγαίου, δεν έχουν ολοκληρωθεί, ενώ το 70% των Δήμων στερείται Πολεοδομικού Σχεδιασμού.

Όμως πέρα όλων αυτών, θεσπίζονται κατά παρέκκλιση και «φωτογραφικές διατάξεις» που ευνοούν με ποικίλους τρόπους την ανάπτυξη τουριστικών εγκαταστάσεων.

Ταυτόχρονα ειδικοί προειδοποιούν σύμφωνα με μελέτη του Ευρωπαϊκού Κοινοβουλίου ότι ο Τουρισμός στην Ελλάδα θα μπορούσε να καταρρεύσει σε δέκα χρόνια αν δεν γίνουν σημαντικές αλλαγές στον Κλάδο.

Ο τρόπος διαχείρισης του νερού και της ενέργειας, η φροντίδα των πολιτιστικών και ιστορικών τοποθεσιών και η διατήρηση της παράκτιας ζώνης σε καλή κατάσταση, αποτελούν τομείς που ανησυχούν τους ειδικούς, σύμφωνα με την έκθεση.

Η Επιτροπή ζήτησε την ανάπτυξη ενός βιώσιμου μοντέλου για τον Τουρισμό στην Ελλάδα, υποστηρίζοντας αυτή τη στιγμή, υπάρχει έλλειψη οράματος και στρατηγικής.

Το στοίχημα της βιωσιμότητας του Τουρισμού για το μέλλον, είναι το βασικό ζητούμενο.

Ως προς την ψήφιση του παρόντος «επιφυλασσόμαστε» για την Ολομέλεια.

Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Και εμείς σας ευχαριστούμε.

Στο σημείο αυτό η Αντιπρόεδρος της Επιτροπής έκανε τη β΄ ανάγνωση του καταλόγου των μελών της. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα-Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Σπυριδάκη Αικατερίνη (Κατερίνα), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κατσώτης Χρήστος, Λαμπρούλης Γεώργιος, Μεταξάς Βασίλειος Κωνσταντίνος, Ασημακοπούλου Σοφία-Χάιδω Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Τζάκρη Θεοδώρα και Χουρδάκης Μιχαήλ.

Συνεχίζουμε την επεξεργασία του σχεδίου νόμου.

Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Χουσεΐν Ζεϊμπέκ, μέσω των υπηρεσιών WebEx.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Κυρίες και κύριοι συνάδελφοι, θα ήθελα εξ αρχής να εκφράσω τη συμπαράστασή μας στους κατοίκους των Κυκλάδων και των άλλων νησιών, ιδιαίτερα της Πάρου και της Μυκόνου οι οποίοι και δοκιμάστηκαν σκληρά κατά τη χθεσινή ημέρα με την έντονη κακοκαιρία που πλήττει τη χώρα. Αποδείχθηκε για μία ακόμη φορά πόσο μεγάλη ανάγκη υπάρχει για κρίσιμα έργα υποδομής σε όλη τη χώρα, έργα για την πολιτική προστασία και την αντιπλημμυρική θωράκιση, έργα που μετά και τον «DANIEL» που έπληξε τη Θεσσαλία οι κάτοικοι ακόμα μετρούν τις συνέπειες.

Η κυβέρνηση θα έπρεπε να έχει θέσει ως απόλυτη προτεραιότητα, πόσο μάλλον σε μέρη όπως οι Κυκλάδες που γνωρίζουμε πως τους καλοκαιρινούς μήνες φιλοξενούν μεγάλο αριθμό επισκεπτών, εσείς όμως αντί να θωρακίσετε τη χώρα επιλέξατε μέχρι και να απεντάξετε κρίσιμα αντιπλημμυρικά έργα από το Ταμείο Ανάκαμψης.

Αναρωτιόμαστε πολλές φορές για ποιον τουρισμό, για ποιο τουριστικό προϊόν μπορούμε να μιλάμε, όταν στον βωμό του κέρδους, της ασυδοσίας, της εξυπηρέτησης συγκεκριμένων συμφερόντων επιλέγετε να αφήσετε τα πάντα στο έλεος. Ακόμα και στο Σαρακήνικο στη Μήλο ήρθαν μπουλντόζες για να χτίσουν πολυτελές ξενοδοχείο και η κυβέρνησή μάλλον έκανε πως δεν έβλεπε μέχρι να υπάρξουν οι επίσημες καταγγελίες και το θέμα να πάρει έκταση. Τότε αναγκαστήκατε να παρέμβετε.

Κυρίες και κύριοι συνάδελφοι, σήμερα συζητάμε για τη Συμφωνία Συνεργασίας στον τομέα του Τουρισμού μεταξύ του Υπουργείου Τουρισμό της Ελλάδος και του Υπουργείου Τουρισμού Ταχυδρομείων Συνεργασίας και Εκθέσεων της Δημοκρατίας του Αγίου Μαρίνου. Η Συμφωνία προτάσσει την ανάγκη δημιουργίας νομικού πλαισίου για τη συνεργασία στον τομέα του Τουρισμού μεταξύ των δύο χωρών και στη Συμφωνία αναφέρεται, μεταξύ άλλων, η συνεργασία στον τομέα των διεθνών οργανισμών και η ανταλλαγή τεχνογνωσίας με έμφαση στον πολιτιστικό, γαστρονομικό και αθλητικό τουρισμό. Δεν υπάρχει κάποιος σοβαρός λόγος να διαφωνήσει κάποιος σε όλα αυτά.

Οφείλετε, βεβαίως, να μας εξηγήσετε, γιατί φέρνετε με τόσο καθυστέρηση μια ακόμη Συμφωνία, μιας και βλέπουμε πως η εν λόγω Συμφωνία έχει υπογραφεί το 2021. Τις προάλλες άλλη κύρωση Συμφωνίας που έφερε η κυβέρνηση μεταξύ Ελλάδας και Αργεντινής είχε υπογραφεί, αν θυμάμαι καλά, το 2023. Σήμερα μας πάτε ακόμα πιο πίσω στο μακρινό 2021. Χρειάζεται μια εξήγηση από μεριάς σας για το τι μεσολάβησε, γιατί θυμηθήκατε τώρα να φέρετε προς ψήφιση την παρούσα Συμφωνία; Σας ευχαριστώ, κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Και εμείς σας ευχαριστούμε.

Συνεχίζουμε με τον κ. Δελβερούδη.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»)**: Ευχαριστώ πολύ, κυρία Πρόεδρε.

Με αφορμή την υπό συζήτηση κύρωση της Συμφωνίας για συνεργασία στον Τομέα του Τουρισμού μεταξύ του Υπουργείου Τουρισμού της Ελλάδας και του αντίστοιχου Υπουργείου Τουρισμού της Δημοκρατίας του Αγίου Μαρίνου θα ήθελα να θέσω κάποιους προβληματισμούς σχετικά με τις διμερείς τουριστικές σχέσεις με χώρες εκτός της Ευρωπαϊκής Ένωσης, όπως είναι και το κατά τα άλλα συμπαθέστατο μικρό κράτος του Αγίου Μαρίνου. Σίγουρα η συνεργασία με όλα τα κράτη για αμοιβαίες οικονομικές και τουριστικές διευκολύνσεις είναι κάτι θετικό και μας βρίσκει σύμφωνους, όταν υπάρχουν οι κατάλληλες προϋποθέσεις.

Η εμβάθυνση της συνεργασίας των δύο χωρών στον τομέα του Τουρισμού, η αύξηση των επενδύσεων στον τομέα αυτόν, η διευκόλυνση της τουριστικής κίνησης μεταξύ τους, καθώς και η ενίσχυση των φιλικών τους σχέσεων, όπως αναγράφεται ο σκοπός της σύμβασης στην Αιτιολογική Έκθεση μας βρίσκει απόλυτα σύμφωνους.

Έως σήμερα οι διμερείς σχέσεις με τον Άγιο Μαρίνο είναι πολύ καλές και έχουν, ήδη, πραγματοποιηθεί συνεργασίες σε διάφορους τομείς, έχουν υπογραφεί διμερείς συμφωνίες για την εκπαιδευτική και πολιτιστική συνεργασία για την πρόληψη της διπλής φορολογίας, δεν απαιτείται θεώρηση εισόδου για τους πολίτες και των δύο χωρών.

Βέβαια, ο Άγιος Μαρίνος, ως κράτος που χρησιμοποιεί το ευρώ ως νόμισμα, πολύ μικρές διαφορές έχει με τα κράτη της Ευρωπαϊκής Ένωσης. Επειδή, λοιπόν, έχει υπάρξει συνεργασία με το συγκεκριμένο κράτος θα έπρεπε πριν από την Κύρωση να γίνει μια γενική αξιολόγηση αυτής της συνεργασίας με στοιχεία, που θα μας βοηθούσαν και εμάς να αξιολογήσουμε την περαιτέρω διμερή συνεργασία. Τι κέρδισε η χώρα μας από αυτή τη συνεργασία ή αν υπάρχουν αρνητικά σημεία θα πρέπει να τα δούμε και να τα αξιολογήσουμε, ώστε να αποφασίσουμε το καλύτερο για το συμφέρον της πατρίδας μας σε αυτή την επερχόμενη διμερή Συμφωνία, ακόμη και για τις επιμέρους σχέσεις και με άλλες χώρες εκτός Ευρωπαϊκής Ένωσης.

Θα ήταν πολύ σημαντικό, για παράδειγμα, να γνωρίζαμε τις επιπτώσεις που έχει στον τουρισμό και εν γένει στην ελληνική οικονομία η μονομερής κήρυξη πολέμου στη Ρωσία από τον κ. Πρωθυπουργό και την Κυβέρνησή του. Διότι, εάν είναι μια φορά θετικό να κάνουμε εμπορικές και τουριστικές συμφωνίες με ένα κράτος 35.000 κατοίκων, όπως είναι η Δημοκρατία του Αγίου Μαρίνου, είναι απείρως πιο χρήσιμο όπως καταλαβαίνετε να κάνουμε αντίστοιχες συμφωνίες με χώρες 146 εκατομμυρίων κατοίκων, όπως είναι η Ρωσική Ομοσπονδία ή τουλάχιστον να μην τις προκαλούμε να μας κάνουν εμπορικό και τουριστικό εμπάργκο.

Υποθέτω ότι πλέον καταλάβατε έστω και αργά ότι οι λεονταρισμοί απέναντι στην ομόδοξη χώρα της Ρωσίας, από την οποία ερχόταν κάθε χρόνο πολύ μεγάλος αριθμός τουριστών και μάλιστα εύπορων, ενισχύοντας σημαντικά την ελληνική οικονομία, μόνο σε μας έχει αρνητικό αντίκτυπο. «Πυροβολούμε τα πόδια μας» και νομίζουμε ότι βοηθάμε με αυτόν τον τρόπο την Ευρώπη και τις πολιτικές της.

Θα τολμήσετε άραγε να κάνετε απολογισμό της ζημιάς που υπέστημεν από τη στάση μας απέναντι στη Ρωσία;

Θα κάνει κάποιος μια αξιολόγηση πόση ζημιά δηλαδή έχει υποστεί γενικότερα το ακαθάριστο προϊόν της χώρας μας από τη στάση μας στη λάθος πλευρά της ιστορίας;

Το Υπουργείο Τουρισμού έχει εικόνα για το πόσο επλήγη ο τουρισμός, ειδικά ο θρησκευτικός τουρισμός, από την εξαφάνιση των Ρώσων τουριστών - προσκυνητών στην Ελλάδα; Γι’ αυτό, όπως σας είπα και στην αρχή, θα ήταν χρήσιμο να γίνεται απολογισμός όλων αυτών των διμερών συμφωνιών ή της παύσης διεθνών σχέσεων, ώστε να μπορούμε και εμείς να τοποθετούμαστε και πιο τεκμηριωμένα και πιο μελετημένα, όταν καλούμαστε να επικεντρώσουμε διεθνείς συμφωνίες.

Ένα άλλο σημείο που θέλω να σταθώ είναι το άρθρο 4 της Σύμβασης.

Στο εν λόγω άρθρο αναγράφονται οι ειδικές μορφές τουρισμού για τις οποίες θα υπάρχει συνεργασία και ανταλλαγή τεχνογνωσίας. Μεταξύ αυτών είναι ο πολιτιστικός τουρισμός, ο γαστρονομικός τουρισμός και οινοτουρισμός, ο τουρισμός αγορών, ο τουρισμός υπαίθριων δραστηριοτήτων, ο αθλητικός τουρισμός, ο τουρισμός εκδηλώσεων και ο προσβάσιμος τουρισμός. Μας κάνει εντύπωση πως από αυτές όλες τις μορφές απουσιάζει παντελώς ο θρησκευτικός τουρισμός σ’ αυτό το άρθρο για τη συνεργασία για τη συνεργασία δύο χριστιανικών κρατών κατά τα άλλα με σπουδαία θρησκευτική ιστορία αιώνων. Δεν θα σταθώ πολύ στην Ελλάδα, που είναι γεμάτη προσκυνήματα και ιερά σεβάσματα, που ενδιαφέρουν και γοητεύουν και τους ρωμαιοκαθολικούς χριστιανούς, οι οποίοι βέβαια προέκυψαν στην πορεία του χριστιανισμού, όπως ξέρουμε όλοι. Οι χριστιανοί της Δύσης ως επί το πλείστον δείχνουν μεγάλο ενδιαφέρον για τα ορθόδοξα προσκυνήματα, τα οποία τους φέρνουν στο μυαλό τη χιλιετή κοινή πορεία του ανατολικού και δυτικού χριστιανισμού και τους μυούν στους θησαυρούς της Ορθοδοξίας μας.

Ο Άγιος Μαρίνος είναι ένα χριστιανικό κράτος και έχει τη δική του θρησκευτική παράδοση και τα προσκυνήματά του, τα οποία ενδεχομένως να ενδιαφέρουν κάποιους από τους Έλληνες, φέρνοντας σε επαφή με την παράδοση του με την παράδοση του αρχαίου δυτικού χριστιανισμού που υπήρξε όντως σπουδαίος, αν και μεταγενέστερος,

Κλείνω επιφυλασσόμενος να τοποθετηθούμε στην Ολομέλεια για την Κύρωση της Σύμβασης. Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Το λόγο έχει η κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΛΥΛΟΥ»):** Καλό μήνα σε όλους. Καλή δύναμη στην κυρία Υφυπουργό, για τα καινούργιά της καθήκοντα.

Να ξεκινήσω με μία δική μου παρατήρηση, ότι πραγματικά αυτό το νομοσχέδιο μοιάζει, μέσα σε αυτή τη διεθνή αναταραχή που υπάρχει, αλλά και την εσωτερική, με βαρκούλα που αρμενίζει. Δεν είναι κακό, βέβαια, να υπάρχουν και τέτοιες στιγμές μέσα στο Κοινοβούλιο, αλλά παράλληλα δείχνει και την έκδηλη αμηχανία της κυβέρνησης αυτή την εποχή.

Είναι μία Σύμβαση, λοιπόν, η οποία έχει υπογραφεί από το 2021 και έρχεται 4 χρόνια μετά για κύρωση στη Βουλή.

Έχουμε, λοιπόν, ανταλλαγή τεχνογνωσίας στον τουριστικό τομέα, με μια πολύ μικρή σε έκταση και πληθυσμό χώρα, με μόλις 34.000 κάτοικοι, σύμφωνα με τα επίσημα στοιχεία του 2025. Οι διαφορές του Αγίου Μαρίνου, στο μέγεθος και στο γεωγραφικό ανάγλυφο σε σχέση με την Ελλάδα, είναι πολύ μεγάλες. Φυσικά δεν έχουμε αντίρρηση στη φιλική ανταλλαγή σε ένα τόσο σημαντικό κλάδο, όπως αυτό του τουρισμού.

Πόσο μάλλον, όταν γνωρίζουμε πως ο τουριστικός τομέας σε αυτή τη μικρή χώρα συνεισφέρει πάνω από το 50% στο Ακαθάριστο Εγχώριο Προϊόν (Α.Ε.Π.), με πάνω από 3,3 εκατομμύρια τουρίστες. Και κυρίως όλο αυτό το έχουν καταφέρει στηρίζοντας την οικονομική ανάπτυξη, με τη διατήρηση της φυσικής κληρονομιάς, κάτι που είναι έντονα ζητούμενο και στη χώρα μας, που πολλές φορές δεν καταφέρνει αυτή η χώρα να κάνει αυτά τα δύο να συμβαδίζουν, δηλαδή, να δημιουργήσει μια βιώσιμη ανάπτυξη στον τουρισμό.

Τα παραδείγματα καταστροφής του φυσικού κάλλους και της υπερ-δόμησης είναι αμέτρητα και ασταμάτητα τα τελευταία 40 χρόνια. Να αναφέρουμε τη Σαντορίνη, τη Μύκονο, που είναι ήδη υπερκορεσμένες. Τελευταία, σε πολλές περιπτώσεις, όπως είναι το Σαρακήνικο στη Μήλο, για την απαράδεκτη ξενοδοχειακή μονάδα που ετοιμάζεται στην καρδιά ενός απίστευτης αισθητικής, φυσικής, συναισθηματικής αξίας τοπίου που δώσατε την άδεια να αλλοιωθεί. Όπως και την πρόσφατη ιστορία της προσπάθειας εξόρυξης αντιμονίτη στη Βόρεια Χίο, με πιθανές τοξικές επιδράσεις, όχι μόνο στο περιβάλλον, αλλά και στους κατοίκους, δράση, η οποία σταμάτησε πρόσφατα από την επέμβαση των κατοίκων.

Ο Άγιος Μαρίνος, λοιπόν, να το τονίσουμε αυτό, σεβόμενος τη βιοποικιλότητα που έχει αγωνίζεται για βιώσιμη ανάπτυξη, ίσως επειδή η χώρα είναι τόσο μικρή, που την αισθάνονται κατά μία έννοια σαν το σπίτι τους, όμως και η δική μας χώρα, δεν είναι μεγάλη και είναι εξίσου ευαίσθητη. Μαθαίνουμε πως η διατήρηση των φυσικών οικοτόπων και η προστασία των απειλούμενων ειδών, αποτελούν βασική προτεραιότητα για τη μακροπρόθεσμη βιωσιμότητα των οικολογικών συστημάτων τους και, μάλιστα, με εκπαιδευτικά προγράμματα που προσπαθούν να εμπλέξουν και τους κατοίκους, αλλά και τους επισκέπτες, ώστε να ελαχιστοποιήσουν τις αρνητικές περιβαλλοντικές επιπτώσεις που συνδέονται με τον τουρισμό. Και, βέβαια, όλο αυτό ενισχύει και τη συνολική εμπειρία των επισκεπτών, κάτι που λέμε χρόνια σε αυτή τη χώρα, αλλά δυστυχώς, δεν έχει γίνει ακόμα αντιληπτό.

Ακούμε στον Άγιο Μαρίνο για καταλύματα φιλικά προς το περιβάλλον, υπεύθυνη θέση της άγριας ζωής, αλλά και προώθηση τοπικών και βιολογικών προϊόντων.

Εμείς ακόμα παλεύουμε να ενισχύσουμε τον αγροτικό τομέα, με ημίμετρα και φορητές ευρωπαϊκές Οδηγίες. Εκτός από όλα αυτά, έχουμε και το Γενικό Λογιστήριο του Κράτους (Γ.Λ.Κ.) να μας αναφέρει πως από τις προτεινόμενες διατάξεις του νομοσχεδίου ενδέχεται να προκληθεί δαπάνη σε βάρος του κρατικού προϋπολογισμού, το ύψος της οποίας δεν δύναται να προσδιοριστεί, αυτό αναφέρεται και από το Υπουργείο Τουρισμού.

Δεν γίνεται, λοιπόν, να υπάρξει ένα ανώτατο όριο ίσως; Μπορεί να μην είναι προβλεπόμενο το ακριβές ποσό, αλλά ίσως θα έπρεπε να βάλουμε ένα ανώτατο πλαφόν; Από ποιον θα εγκρίνονται πιθανές δαπάνες και σύμφωνα με ποια δεδομένα;

Τελικά μήπως είναι υπερβολικό να μιλάμε για ανταλλαγή τεχνογνωσίας όταν η πλατφόρμα για παράδειγμα OpenBusiness, μια πλατφόρμα που ταλαιπωρεί πάρα πολύ έντονα τους υπαλλήλους που ασχολούνται με τον τουρισμό, η οποία έχει αντικαταστήσει την προηγούμενη πλατφόρμα Notifybusiness, αν δεν κάνω λάθος από τον προηγούμενο Φεβρουάριο, χωρίς όμως σε αυτή την αντικατάσταση να έχει προηγηθεί αναδιάρθρωση και αναπροσαρμογή στα δεδομένα, αλλά και στη διαφάνεια των ελέγχων από τους αρμόδιους, με αποτέλεσμα να έχουμε μια πλατφόρμα που ουσιαστικά δεν λειτουργεί.

Όταν οι ενδιαφερόμενοι επαγγελματίες του τουρισμού καταθέτουν την αίτησή τους και προσκομίζουν τα απαραίτητα έγγραφα για αδειοδότηση των καταλυμάτων ή για αδειοδότηση των τουριστικών επιχειρήσεων τους.

Και προσπαθούν να έχουν πρόσβαση στον υπεύθυνο προσωπικό των περιφερειακών διευθύνσεων του ΕΟΤ για τον επιβεβλημένο έλεγχο ή την αναζήτηση στοιχείων στην επικράτεια ή σε κάποια συγκεκριμένη στοχευμένη γεωγραφική περιοχή η πλατφόρμα αδυνατεί να τις βοηθήσει. Η αδειοδότηση γίνεται άμεσα μεν αλλά η εποπτεία των δραστηριοτήτων τους που απαιτείται από το νόμο είναι αδύνατο να πραγματοποιηθεί. Πρώτον, γιατί η πλατφόρμα δεν το επιτρέπει και δεύτερον γιατί όλες οι περιφερειακές διευθύνσεις του τουρισμού είναι υποστελεχωμένες όπως γνωρίζουμε όλοι. Η Περιφερειακή Διεύθυνση Αττικής για παράδειγμα έχει μόλις τρεις υπαλλήλους και οι αντίστοιχοι στις Κυκλάδες έχει μόλις τέσσερις υπαλλήλους.

Να εξασκούνται σε αυτό το σημείο και η ανησυχία μας για τα πλημμυρικά επεισόδια που είδαμε να συμβαίνουν και στην ιδιαίτερη πατρίδα μου την Πάρο. Φαινόμενα που πραγματικά μας ανησυχούν φυσικά για όλη την Ελλάδα, γιατί επιτάσσουν έργα που πρέπει να γίνουν και που σε κάποιες περιπτώσεις προχωρούν με βραδείς ρυθμούς ή δεν προχωρούν καθόλου. Και είναι κάτι που επείγει σε όλη την Ελλάδα. Βλέπουμε ότι το φαινόμενο της πλημμύρας γίνεται όλο και πιο συχνό σε όλη την Ελλάδα και σε μια εποχή που ετοιμάζονται οι άνθρωποι για τη σεζόν τους και φτιάχνουν τα μαγαζιά τους. Μαγαζιά που γέμισαν λάσπη και αυτοκίνητα κατεστραμμένα.

Αυτή λοιπόν είναι η τεχνογνωσία και οι πρακτικές που θα ανταλλάξουν με τον Άγιο Μαρίνο; Στο έτσι κι αλλιώς μικρό κράτος του Αγίου Μαρίνου η δυνατότητα για επενδύσεις που είναι εξίσου μικρές, αν εξαιρέσεις την ειδική φορολογική πολιτική που ευνοεί. Τουλάχιστον θα μπορούσε να προστεθεί μια ρήτρα που να εξασφαλίζει ότι οι επενδύσεις θα έχουν άμεσα οφέλη για τις τοπικές κοινωνίες. Αυτό είναι κάτι πολύ σημαντικό που θα μπορούσαμε να το κοιτάξουμε εκτενέστερα. Δημιουργία θέσεων εργασίας δηλαδή, υποστήριξη των τοπικών επιχειρήσεων και βελτίωση των υποδομών.

Κάτι ανάλογο έχει συμβεί και στη συμφωνία μεταξύ Ισπανίας και Κίνας. Τουριστική συμφωνία, ανάλογη με αυτή που πάμε να κάνουμε και εμείς τώρα. Έτσι διασφαλίστηκε και η τοπική στήριξη της συμφωνίας από τις τοπικές κοινωνίες. Γιατί όταν βλέπουν όφελος οι τοπικές κοινωνίες φυσικά είναι θετικοί στο να στηρίξουν τέτοιες κυρώσεις.

Θα μπορούσαν επίσης, να ενισχυθούν οι διατάξεις προώθησης ενεργειών που θα συμβάλλουν στην ενίσχυση της εικόνας στην Ελλάδα στο εξωτερικό ως τουριστικού προορισμού. Καμπάνιες, αμοιβαίες συμφωνημένες εκστρατείες.

Σημαντικό επίσης το άρθρο 7. Η Ελλάδα θα μπορούσε να ζητήσει πιο συγκεκριμένες δεσμεύσεις για υποστήριξη των ελληνικών θέσεων σε διεθνείς οργανισμούς και fora. Να διασφαλίσει ότι Άγιος Μαρίνος θα υποστηρίζει ελληνικές προτάσεις και πολιτικές, όπως για παράδειγμα η συνεργασία της Ελλάδας με την UNESCO για την προστασία των πολιτιστικών μνημείων. Διεθνής συνεργασία που υποστηρίζει και τα εθνικά συμφέροντα.

Και για το άρθρο 9, για τη διευθέτηση τυχόν διαφορών που μπορεί να προκύψουν, ο μηχανισμός είναι απαραίτητος. Όπως κάτι αντίστοιχο προσφέρει ο Παγκόσμιος Οργανισμός Εμπορίου που επιτρέπει την ομαλή επίλυση εμπορικών διαφορών που προκύπτουν πολλές φορές μεταξύ χωρών. Έτσι αποφεύγονται οι εντάσεις και διατηρείται η καλή επιχειρηματική σχέση.

Κλείνοντας κυρία Πρόεδρε, να πω τα ζητούμενα. Προστασία της φύσης, βιώσιμη ανάπτυξη του τουρισμού και προστασία των τοπικών κοινωνιών και των εργαζομένων. Ευχαριστούμε πολύ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Εμείς ευχαριστούμε και κλείνουμε με τις Εισηγήσεις των Εισηγητών και των Ειδικών Αγορητών, δίνοντας το λόγο στον κ. Ιωάννη Κόντη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ κυρία Πρόεδρε. Κυρία Υφυπουργέ, να ευχηθώ και εγώ καλή αρχή στη νέα αυτή ενασχόληση σας. Συζητάμε αυτή τη Σύμβαση, η οποία είμαστε θετικοί εμείς στο να βλέπουμε Σύμβαση Συνεργασίας ειδικά σε Τουρισμό και Πολιτισμό με χώρες. Μας κάνει εντύπωση όμως ότι έρχεται 4 χρόνια μετά την υπογραφή της και είτε ήταν παρατεταμένη σε κάποιο συρτάρι, γιατί τέσσερα χρόνια είναι πολλά έτσι; Και κανείς δεν ασχολήθηκε και δεν μπορούμε να καταλάβουμε αν στο διάστημα αυτό έχουν εξελεγχθεί κάποιες επικοινωνίες, έχουν αναπτυχθεί κάποια σχέδια μεταξύ των δύο χωρών; Αν υπάρχει κάποια στρατηγική μετουσιώσεις και συγκεκριμενοποίησης της συγκεκριμένης Σύμβασης; Ή πάμε τώρα στα τυφλά και απλά είμαστε υποχρεωμένοι να την επικυρώσουμε; Γιατί βάση του άρθρου 28 του Συντάγματος έτσι, πρέπει να γίνεται.

Θεωρούμε ότι πρέπει να σεβόμαστε τη Συμβάσεις όταν τις υπογράφουμε. Μην τις υπογράφουμε μόνο στα πλαίσια μιας επίσκεψης και δεν αναφέρομαι σε εσάς, αναφέρομαι σε όλη αυτή την τετραετία που πέρασε. Που μας δείχνει μία δεν ξέρω αμέλεια, δεν είναι η μόνη Σύμβαση είναι και άλλες που έχουν έρθει δύο χρόνια μετά, τρία χρόνια μετά, είναι μια συνήθης τακτική και πραγματικά μας προκαλεί την απορία.

Το είπαν οι προηγούμενοι συνάδελφοι, ο Άγιος Μαρίνος είναι μια χώρα, βασικά θεωρείται η πρώτη Δημοκρατία στην Ευρώπη στη σύγχρονη εποχή, έχει γίνει Δημοκρατία των 300 Μ.Χ. Είναι ένα μικρό κρατίδιο, το οποίο εκτός από τρία κάστρα που έχει σαν μνημεία αξιοθέατα και το μουσείο βασανιστηρίων, το οποίο έχω επισκεφθεί και εγώ που δείχνει όλα τα βασανιστήρια που μπορεί να κάνει άνθρωπο, σε άνθρωπο και είναι αυτό το αξιοθέατο τους, δεν έχει κάποια τουριστικά αξιοθέατα, είναι κοντά στο Ρίμινι 15 χιλιόμετρα νομίζω από το Ρίμινι.

Δηλαδή, κάποιος που πάει στην Ιταλία, δύσκολα θα το επισκεφτεί πρέπει να πάει στη συγκεκριμένη αυτή περιοχή βορειοανατολικά. Πιστεύουμε πάντως ότι μπορούμε να αναπτύξουμε κάτι και σε αυτόν τον τομέα. Μπορούν να έρθουν εδώ, μάλλον εμείς περιμένουμε από εκεί, να έρθουν αυτοί οι λίγοι τουρίστες που έχει και είναι υψηλού επιπέδου οικονομικού. Θυμίζω ότι η κατά κεφαλήν εισόδημα γύρω στις εξήντα χιλιάδες ευρώ το μέσος όρος το χρόνο των κατοίκων του.

Είμαστε θετικοί, λοιπόν, στο να συνεχιστεί αυτή η Σύμβαση θα επιφυλαχθούμε βεβαίως, για να είμαστε για την Ολομέλεια να έχουμε το δικαίωμα να μιλήσουμε. Αυτό που θέλω να πω είναι ότι εμείς και με αφορμή τις χθεσινές πλημμύρες στα νησιά μας, ενόψει μάλιστα της επερχόμενης περιόδου Τουριστικής που ανοίγει τώρα το Μάιο, θεωρούμε ότι πρέπει να δοθεί μεγαλύτερη σημασία πλέον στις υποδομές που υπάρχουν.

Είδαμε ότι μία βροχή μεγάλη, φέρνει μια μεγάλη καταστροφή και σίγουρα αυτή η καταστροφή θα έχει μεγάλες συνέπειες στους επαγγελματίες των περιοχών αυτών, κυρίως στους μικρούς επαγγελματίες.

Ήδη δεν έχει γίνει ακόμη απολογισμός των καταστροφών και των ζημιών, πρέπει επιτέλους να σταματήσει η άναρχη δόμηση αυτή που γίνεται στα νησιά. Εγώ είχα την ευκαιρία να το δω το καλοκαίρι στη Νάξο, όπου ακόμα και περιοχές «Natura» πλέον γίνονται τουριστικές, γίνεται μάλλον, τουριστική απόβαση είτε από ξένους είτε από Έλληνες. Κατασκευή «Airbnb», κατασκευή χώρων, κατασκευή οτιδήποτε άλλο δρόμων που σε περιοχές που δεν θα έπρεπε να κατασκευαστούν δρόμοι, αρχικά γίνεται χωματόδρομος μετά άσφαλτος.

Θα πρέπει να φροντίσουμε να δούμε πώς αναπτύσσουμε τον Τουρισμό μας, πώς αναπτύσσουμε τα νησιά μας. Κυρίως που είναι ο καθρέφτης του Τουρισμό μας και ένα άλλο μεγάλο θέμα είναι από ό,τι ακούω και είμαι αποδέκτης καταγγελιών από φίλους που έχουν είτε καταστήματα εστίασης σε νησιά και στην Ελλάδα και στην Ηπειρωτική Ελλάδα είτε σε ξενοδοχεία. Ότι αναμένεται να δημιουργηθεί μεγάλο πρόβλημα από την ύπαρξη της νέας Ψηφιακής Κάρτας Εργασίας. Μου λένε κάποιοι ότι δεν θα μπορούν να ανοίγουν τα καταστήματά τους όλη την εβδομάδα, θα πρέπει να υπολειτουργούν, γιατί δεν μπορούν να προσαρμοστούν ακόμη στο θέμα της εργασίας με τη νέα Ψηφιακή Κάρτα.

Αυτό αναμένεται να αποτυπωθεί, εγώ το καταθέτω εδώ σαν πληροφορίες που παίρνω κάθε μέρα από πολλούς και βλέπω ότι είναι ένα θέμα που ασχολήθηκε και ο Εμπορικός Σύλλογος Αθήνας, η Ένωση Εστιατόρων και όσοι ασχολούνται με τον τουρισμό. Δημιουργείται θέμα ακόμα και στην ενασχόληση των συγγενών τους από τι μου λένε, γιατί θα πρέπει να αποτυπώνονται με την ψηφιακή κάρτα σαν υπάλληλοι. Είναι ένα θέμα το οποίο πρέπει να δούμε στην επερχόμενη αυτή περίοδο, που θυμόμαστε ότι πέρυσι μας έλεγαν οι ξενοδόχοι ότι υπάρχει και έλλειψη 50.000 ατόμων στον τομέα των ξενοδοχειακών. Μακάρι, λοιπόν, να είμαστε έτοιμοι σε αυτόν τον υπερτουρισμό που έχει κατακλύσει την Ελλάδα.

Ένα άλλο μεγάλο θέμα είναι το οποίο αντιμετωπίζει η Ευρώπη, το αντιμετωπίζουμε και εμείς. Βλέπει κανείς, τώρα εδώ ότι ακόμα καταστήματα σε άθλιες στοές έχουν μετατραπεί σε Airbnb, τουρίστες να κουβαλάνε βαλίτσες στο Σύνταγμα και να πέφτουν πάνω σου με τροχήλατα, με ποδήλατα κ.τ.λ.. Είναι κάτι το οποίο θα αγανακτήσει ειδικά τους έλληνες που ζουν στις μεγάλες πόλεις και θα πρέπει και εδώ να δοθεί μία λύση. Εγώ δεν είπα να διώξουμε τους τουρίστες, αλλά θα πρέπει να είμαστε πιο προσεκτικοί στον τρόπο που διαχειριζόμαστε τις περιοχές μας, τουριστικές κτλ. Ούτε να βλέπουμε ουρές χιλιομέτρων, για να βγάλουν εισιτήριο στην Ακρόπολη στο Μουσείο, που και εκεί το έχω δει αυτό, να περιμένουν δύο ώρες τον ήλιο για να βγάλουν ένα εισιτήριο.

Υπάρχουν θέματα τα οποία πρέπει να λυθούν, εάν θέλουμε να έχουμε τουρισμό έστω, σε μορφή καλή και εξυπηρέτηση στον τουρισμό και εξυπηρέτηση και των Ελλήνων, οι οποίοι είναι και αυτοί που υποφέρουν στο τέλος της ημέρας, από τα προβλήματα που επιφέρει αυτή όλη η ιστορία. Βλέπουμε ότι στην Ισπανία ενόψει της περιόδου ήδη άρχισαν οι αντιδράσεις πριν καλά - καλά φτάσουν οι τουρίστες εκεί και υπάρχουν μεγάλα θέματα στις περιοχές παραλίες Μαγιόρκα – Βαρκελώνη – Βαλένθια σε όλα τα μέρη αυτά, υπάρχουν αντιδράσεις μεγάλες.

Μακάρι, να μην το δούμε αυτό, γιατί πλέον θα φτάσουμε σε ένα πολεμικό κλίμα μεταξύ Ελλήνων και τουριστών. Εάν, κάνουμε ότι κάνουν τώρα στην Ισπανία έχοντας φτάσει εκεί, από τα προβλήματα που επέφερε ο ανεξέλεγκτος τουρισμός, τον οποίον προσελκύουν κάποιοι για να πάρουν έστω και δέκα ευρώ, αλλά στο τέλος της ημέρας δεν μπορούν να εξυπηρετήσουν ούτε τους τουρίστες, ούτε εμάς. Αυτά είναι θέματα που πρέπει να δούμε, μπορεί να φαίνονται ότι είναι λεπτομέρειες και επιπολαιότητες, αλλά είναι σοβαρά θέματα και μάλιστα, έχουν και άλλες επιπτώσεις. Όπως στα ενοίκια και στον τουρισμό των Ελλήνων οι οποίοι δεν μπορούν πλέον να ευχαριστηθούν, να πάνε δύο μέρες κάπου διακοπές, γιατί υπάρχει αυτή όλη η ακαταστασία.

Πιστεύω, λοιπόν, ότι πρέπει να λύσουμε όλα τα θέματα που μας απασχολούν, είμαστε χώρα η οποία που δίνει μεγάλη σημασία στον τουρισμό. Είναι μία από τις τρεις βιομηχανίες, μαζί με τη ναυτιλία, τις βιομηχανίες εισαγωγής συναλλάγματος και το εμπόριο και θα πρέπει να θέσουμε τα θέματα με σοβαρότητα στους αρμόδιους φορείς, να εξυπηρετούμαστε. Τι να πω, να πιάσουμε την ακαταστασία στα νησιά που νοικιάζουν αυτοκίνητα και βγαίνουν μεθυσμένοι, είναι θέματα που αφορούν τον τουρισμό και αυτά. Πέρυσι μόνο, σε νησιά είχαν σκοτωθεί με αυτά τα μηχανάκια τα τετράτροχα, τις γουρούνες όπως τις λένε πάνω από 10 τουρίστες. Όλα αυτά πρέπει να το αξιολογήσουμε, να μην αφήνουμε ανεξέλεγκτα κάθε παιδάκι να νοικιάζει ένα ποδήλατο και να βγαίνει στους δρόμους, που τα περισσότερα νησιά δεν είναι καλή και να κινείται με τον τρόπο που αυτός νομίζει καλύτερα, με μεγάλες ταχύτητες και να προκαλούν ατυχήματα.

Έχουμε λοιπόν κι άλλα θέματα, αλλά δεν είναι της παρούσης τώρα, εδώ είμαστε για αυτή τη Σύμβαση και νομίζω ότι και αυτά που είπα είναι αρκετά. Εμείς επιφυλασσόμαστε για την Ολομέλεια, είμαστε θετικοί βέβαια, στην συνέχιση της Συμβάσης αυτής. Ευχαριστώ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ευχαριστούμε κύριε συνάδελφε, και αφού ολοκληρώθηκε ο κύκλος των Εισηγητών και Ειδικών Αγορητών, τον λόγο δίνουμε στην κυρία Υφυπουργό Τουρισμού, την κυρία Άννα Καραμανλή, για την εισήγησή της επί του νομοσχεδίου. Κύρια Υφυπουργέ, έχετε τον λόγο.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Ευχαριστώ πολύ, κυρία Πρόεδρε. Κυρίες και κύριοι συνάδελφοι, σήμερα καλούμαστε να κυρώσουμε τη Διμερή Συμφωνία Συνεργασίας στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου. Η Συμφωνία, όπως ειπώθηκε, υπεγράφη στην Αθήνα τον Ιούνιο του 2021 στο πλαίσιο της 66ης συνάντησης της Περιφερειακής Επιτροπής για την Ευρώπη του Παγκόσμιου Οργανισμού Τουρισμού. Πρόκειται για την εισαγωγή θεσμικού πλαισίου συνεργασίας, που εδραιώνει τη φιλία και την τουριστική σύμπραξη των δύο χωρών. Είναι μια Συμφωνία που διευρύνει τα πεδία επαφής και συνεργασίας, προάγει την ανταλλαγή τεχνογνωσίας για στρατηγικές βιώσιμης τουριστικής ανάπτυξης, τις εξελίξεις στον τουρισμό των δύο χωρών, στατιστικά δεδομένα, επενδυτικές ευκαιρίες, ενισχύει την τουριστική εξωστρέφεια και τις ειδικές μορφές τουρισμού.

Κυρίες και κύριοι συνάδελφοι, η τουριστική ανάπτυξη αποτελεί κεντρικό πυλώνα της ελληνικής οικονομίας. Η χώρα μας διανύει μια περίοδο σημαντικής ανόδου στον τουριστικό τομέα, με τις αφίξεις και τα έσοδα να διατηρούνται σε υψηλά επίπεδα. Η κυβέρνηση συνεχίζει να επενδύει στρατηγικά στον βιώσιμο τουρισμό, προωθώντας πολιτικές που ενισχύουν τις υποδομές, στηρίζουν τη διαφοροποίηση του εθνικού χαρτοφυλακίου τουριστικών προϊόντων και αξιοποιούν σύγχρονες τεχνολογίες. Στο πλαίσιο αυτό, η συνεργασία με το Σαν Μαρίνο αποτελεί ένα ακόμα βήμα ανάπτυξης εξωστρεφούς συνεργασίας.

Η συμφωνία περιλαμβάνει πέντε βασικούς άξονες συνεργασίας, την ενίσχυση της θεσμικής συνεργασίας των Εθνικών Τουριστικών Αρχών και Οργανισμών, των Φορέων Εκπροσώπησης Ενώσεων Ταξιδιωτικών Πρακτόρων και Τουριστικών Γραφείων, καθώς και των Φορέων Τοπικής Αυτοδιοίκησης των δύο χωρών.

Δεύτερον, την ανταλλαγή πληροφοριών και τεχνογνωσίας σε θέματα τουριστικής πολιτικής, νομοθεσίας, στατιστικών δεδομένων, έρευνας και ανάπτυξης νέων τουριστικών προϊόντων και υπηρεσιών. Αυτή η συνεργασία αφορά και στην ανταλλαγή τεχνογνωσίας για τις ειδικές μορφές τουρισμού, όπως είναι ο πολιτιστικός, στον οποίο με την ευρεία έννοια εντάσσεται και ο θρησκευτικός τουρισμός, ο γαστρονομικός τουρισμός, είναι ο τουρισμός υπαίθριων δραστηριοτήτων, ο αθλητικός τουρισμός, ο τουρισμός εκδηλώσεων, καθώς και ο προσβάσιμος τουρισμός. Ιδιαίτερη σημασία έχει η ανταλλαγή τεχνογνωσίας για τον προσβάσιμο τουρισμό.

Το Σαν Μαρίνο, με την εμπειρία του σε διεθνείς δράσεις προσβάσιμου τουρισμού, μπορεί να προσφέρει πολύτιμες γνώσεις και βέλτιστες πρακτικές. Η Ελλάδα από την πλευρά της καταβάλλει συνεχή προσπάθεια βελτίωσης των τουριστικών υποδομών για άτομα με αναπηρία και μειωμένη κινητικότητα, με στόχο τη δημιουργία ενός τουριστικού προϊόντος φιλικού προς όλους. Έχει ήδη προβεί σε σημαντικές δράσεις προσβασιμότητας, όπως είναι η πρωτοβουλία δημιουργίας ολοκληρωμένων τουριστικών προσβάσεων θαλάσσιων προορισμών, η οποία υλοποιήθηκε από δήμους σε παραθαλάσσιες προορισμούς της χώρας και η οποία περιλαμβάνει την ενίσχυση της προσβασιμότητας σε πάνω από 250 παραλίες, με τη κατασκευή ραμπών πρόσβασης και διαδρόμων στην παραλία, λουόμενων αποδυτηρίων, χώρων σκίασης και προστασίας των λουόμενων, αλλά και χώρων στάθμευσης για άτομα με αναπηρία. Στόχος είναι η διασφάλιση της προσβασιμότητας στη θάλασσα ατόμων με αναπηρία, αλλά και ατόμων με περιορισμένη κινητικότητα, όπως είναι οι ηλικιωμένοι, οι έγκυες γυναίκες και άτομα με κινητικές δυσκολίες.

Επίσης, το υποέργο προσβάσιμες παραλίες, το οποίο χρηματοδοτείται από το Ταμείο Ανάκαμψης, αρμοδιότητας του Υπουργείου Τουρισμού, το οποίο στοχεύει στην περαιτέρω ενίσχυση της προσβασιμότητας σε παραθαλάσσιες περιοχές, ώστε να είναι ασφαλής και εύκολη η πρόσβαση από όλους τους επισκέπτες. Ανταλλαγή τεχνογνωσίας προβλέπεται και στο πλαίσιο της ενίσχυσης της συνεργασίας στον τομέα του πολιτιστικού τουρισμού μέσω της πολιτιστικής διαδρομής,The Lovely Places, με επικεφαλής εταίρο τη Δημοκρατία του Σαν Μαρίνο, στην οποία προβάλλονται οι περιφερειακές ενότητες Φλώρινας και Καστοριάς, αναδεικνύοντας τη φυσική ομορφιά και την πολιτιστική κληρονομιά των περιοχών.

Τρίτον, τη διευκόλυνση των τουριστικών επενδύσεων μέσω ανταλλαγής πληροφοριών για επενδυτικές ευκαιρίες και κίνητρα, ενισχύοντας έτσι την επιχειρηματική δραστηριότητα.

Τέταρτον, τη συνεργασία για την τουριστική προβολή και την ενίσχυση της εικόνας των δύο χωρών ως προορισμών υψηλής ποιότητας και πέμπτον, τη συντονισμένη συνεργασία στο πλαίσιο Διεθνών Τουριστικών Οργανισμών, όπως ο Παγκόσμιος Οργανισμός Τουρισμού, καθώς η χώρα μας επιδιώκει σταθερά να συμμετέχει ενεργά στα καταστατικά του όργανα.

Κυρίες και κύριοι συνάδελφοι, η συμφωνία αυτή δεν αφορά μόνο σε θεσμικά ή τεχνικά ζητήματα. Αποτελεί μία πλατφόρμα ανταλλαγής ιδεών, εμπειριών και κοινών δράσεων. Μέσω αυτής, ενισχύουμε την εξωστρέφεια του ελληνικού τουρισμού και δημιουργούμε ευκαιρίες για συνέργειες. Η συμφωνία αυτή ενδυναμώνει τις διεθνείς συνεργασίες μας και προάγει έναν τουρισμό που στηρίζεται στη βιωσιμότητα, την ποιότητα και την πολυμορφία.

Σε κάποιες από τις ερωτήσεις συναδέλφων, εμμένουμε στη στόχευση για ανταλλαγή τεχνογνωσίας και συνεργασίας με πολυμερή φόρα.

Οι αφίξεις από τον Άγιο Μαρίνο εντάσσονται στις αφίξεις από Ιταλία, η οποία παρουσιάζει σημαντικές ροές και έσοδα, όχι μόνο για το καλοκαίρι, τον ήλιο και τη θάλασσα, αλλά και για όλο τον χρόνο λόγω γειτνίασης.

Επίσης, τέθηκε ένα ερώτημα, αν η κύρωση της εν λόγω συμφωνίας συνδέεται με την υποψηφιότητα ή την εικόνα του κυρίου Θεοχάρη. Δεν συνδέεται η κύρωση της εν λόγω συμφωνίας. Μάλιστα, ο Άγιος Μαρίνος δεν ψηφίζει τον Μάιο στο Εκτελεστικό Συμβούλιο για την ανάδειξη του Γενικού Γραμματέα του Παγκόσμιου Οργανισμού Τουρισμού.

Η καθυστέρηση αφορά σε απαιτούμενες διαδικασίες και τον όγκο νομοθετικού έργου, βάσει του οποίου το κάθε σχέδιο νόμου λαμβάνει προτεραιότητα. Και οι παλαιότεροι γνωρίζουμε πάρα πολύ καλά ότι οι Διεθνείς Συμβάσεις συνολικά καθυστερούσαν πάρα πολλά χρόνια, έως και 10. Μακάρι να έρχονται πιο γρήγορα, όλοι το θέλουμε αυτό. Αλλά, σε κάθε περίπτωση, έχει βελτιωθεί πολύ η κατάσταση. Θα ήθελα όμως, σε κάθε περίπτωση, να μας πείτε αν διαφωνείτε με τη στήριξη της ελληνικής υποψηφιότητας για τη σημαντική αυτή θέση στον Οργανισμό των Ηνωμένων Εθνών.

Επίσης, σε ερώτηση ως προς την τουριστική εκπαίδευση. Μέσω της θεσμικής συνεργασίας και της ανταλλαγής πληροφοριών και τεχνογνωσίας, θα υπάρξει και συνεργασία και στον τομέα της τουριστικής εκπαίδευσης. Θα πούμε περισσότερα στην Ολομέλεια.

Ως προς την ερώτηση της «ΕΛΛΗΝΙΚΗΣ ΛΥΣΗΣ» για πιθανή διεύρυνση του πεδίου εφαρμογής, άρθρο 2. Να πω ότι, κάθε τροποποίηση της Συμφωνίας με την εισαγωγή νέων παιδιών εφαρμογής περνά από τη Βουλή των Ελλήνων.

Κυρίες και κύριοι συνάδελφοι, η Συμφωνία αυτή δεν αφορά μόνο, όπως είπα, σε θεσμικά ή τεχνικά ζητήματα. Το «στοίχημα» της επόμενης ημέρας είναι ένας τουρισμός που προσφέρει εμπειρίες, που είναι ανθεκτικός, που στηρίζει τις τοπικές κοινωνίες και που επενδύει στο μέλλον. Γι’ αυτό σας καλώ να υπερψηφίσετε, προκειμένου να προχωρήσουμε προς ένα ακόμα πιο δυναμικό και ανταγωνιστικό ελληνικό τουριστικό προϊόν.

Σας ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Κι εμείς σας ευχαριστούμε, κυρία Υπουργέ και για την ακρίβεια στο χρόνο.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Τουρισμού «Κύρωση της Συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου».

Και στο σημείο αυτό, θα προχωρήσουμε στην ψηφοφορία. Ερωτάται ο Εισηγητής της Πλειοψηφίας, ο κ. Παπάς;

**ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής της Πλειοψηφίας):** Υπέρ, κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Η Εισηγήτρια της Μειοψηφίας, κυρία Σπυριδάκη;

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Εισηγήτρια της Μειοψηφίας):** Με θετική διάθεση, επιφυλασσόμαστε για την Ολομέλεια.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Η Ειδική Αγορήτρια της Κ.Ο. του «ΣΥΡΙΖΑ», η κυρία Βέττα;

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Επιφύλαξη.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ο Ειδικός Αγορητής της Κ.Ο. του «ΚΚΕ», ο κ. Κατσώτης;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κατά.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Η Ειδική Αγορήτρια της Κ.Ο. «ΕΛΛΗΝΙΚΗΣ ΛΥΣΗΣ», κυρία Ασημακοπούλου;

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Με επιφύλαξη, κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ο Ειδικός Αγορητής από την Κ.Ο. «ΝΕΑ ΑΡΙΣΤΕΡΑ», κ. Ζεϊμπέκ;

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Επιφυλασσόμαστε για την Ολομέλεια.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ο Ειδικός Αγορητής της Κ.Ο. «ΝΙΚΗ» έχει τοποθετηθεί κατά την εισήγησή του με επιφύλαξη.

Προχωρούμε στην Ειδική Αγορήτρια της Κ.Ο. «ΠΛΕΥΣΗΣ ΕΛΕΥΘΕΡΙΑΣ», κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη για Ολομέλεια, κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Και ο Ειδικός Αγορητής της Κ.Ο. «ΣΠΑΡΤΙΑΤΕΣ», οκ. Κόντης;

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη για την Ολομέλεια.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ευχαριστώ.

Συνεπώς, το σχέδιο νόμου του Υπουργείου Τουρισμού «Κύρωση της Συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Το νομοσχέδιο θα εισαχθεί για συζήτηση στην Ολομέλεια την προσεχή Πέμπτη.

Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα-Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Σπυριδάκη Αικατερίνη (Κατερίνα), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κατσώτης Χρήστος, Λαμπρούλης Γεώργιος, Μεταξάς Βασίλειος Κωνσταντίνος, Ασημακοπούλου Σοφία-Χάιδω Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Τζάκρη Θεοδώρα και Χουρδάκης Μιχαήλ.

Τέλος και περί ώρα 11.35΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΦΩΤΕΙΝΗ ΑΡΑΜΠΑΤΖΗ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**